Bukedde Online - ‘Maama w’abaana bw’anyiiga sikomba ku kamuntamu!’\n‘Maama w’abaana bw’anyiiga sikomba ku kamuntamu!’\nEngeri gy’otega akamasu ne kakwasa\nOmuwala yansuulawo n’agenda n’omulala\nENGERI abakazi gye beeyongedde okutulugunyaamu babbaabwe oba baganzi baabwe ensangi zino eyinza okukukwasa ku mumwa nga weewuunya. Abakazi batulugunya abasajja mu ngeri nnyingi naye ekimu ku bisinga okulumya omutwe ye mukazi okumumma akaboozi.\nAbazannyi ba ffrimu okuva mu Holly Angels Dramactors e Lukaya nga bazannya ekitundu ekiraga omusajja nga yeegayirira mukazi we.\nOyinza okukkiriza nti waliyo abasajja nga basooka kufukamira ne beegayirira omukazi okumukkiriza okusinda naye omukwano! Kino kitera kuva ku nsobi omusajja gy’ayinza okuba nga yakola okugeza okumukwatira mu bwenzi.\nAbalala kiva ku kulemererwa kutuukiriza buvunaanyizibwa ng’obutaleka ssente z’akameeza.\nMulimu abanyiiga olw’obutasasula fi izi za baana, obutamugulira lugoye lwa lunaku lukulu, ez’ennyumba bwe baba bapangisa oba essimu ya ‘smart’ atuukane ne bakyala banne ababeera ku WhatsApp ne facebook.\nAb’engeri eno basiba obusungu ne babutwala mu kisenge era buli lw’omukwatako nga yeesammula olwo eyakuwanga ‘haaga’ kitawe lw’agezaako okuleeta ekifuba amugwemu ng’amugamba nti ‘haaga zo twala eri mu bamalaaya bo bazikuwe.’’\nAbasajja batulugunyizibwa nnyo nga bayingidde mu buliri n’alaba munne nga mu nayiti gy’asulamu asoosezzaamu ekiwale ng’akisibye n’oluwuzi kuba ekya laasitiika omusajja ayinza okusolossa omukono! Abamu bagattako okusala poloti mu buliri, naddala abasula ku zi mazongoto. Wakati ateekawo ogubulangiti ogunene si kulwa ng’amukoonako.\nAbalala obuliri babwawuzaamu mwana omuto ng’omukyala alemeddeko nti ayagala basule bonsatule. Bannange bamaama ennaku zino mwetanidde nnyo okwambala ‘bayika’ nga muzisiibamu kumpi olunaku lulamba bwe mwadibya ppeti kyokka n’ekiro bwe weesala ekipale ekikukwata mu bisambi ne waggulu n’osibako oluwuzi olwo onoowona otya okusiiyibwa mu Nagundi kuba embeera ey’obuteetaaya y’etera okuvaamu ebirwadde nga kandida.\nAbafumbo abalala babeera baayawula bitanda ng’omusajja buli lw’agezaako okusala agende ewa munne, ebigambo ebimwaniriza bibeera: “ate ggwe ajja agabattukana.... nze tonzungirako... Abakazi abamu babeera beewera nti k’ageza okunkwatako nga wano taleka ssente za kameeza oba ez’ennyumba nja kumubikkulira ‘ebbwa’ ly’akamwa ampuliremu. Era musajja wattu lwe yeetantadde bamuvuma okutuusa otulo lwe tumutwala.\nEmbeera eno etabula omusajja n’atandika kwebuuza oba munne alina gy’ayitira n’agaba ku bisoobooza bye.\nDan Ddamulira owa NANA Counselling Services agamba nti okutulugunya omusajja okw’engeri eno kuvuddeko nnyo obutabanguko mu maka.\nAgamba nti waliwo abasse baganzi baabwe abalala ne babakuba ne babatuusaako ebisago oba okugulirira ne babayiira asidi. Ddamulira agamba nti omukazi buli lw’alumya omusajja mu ngeri eno abeera ng’amusindika anoonye omukazi omulala, ekitali kituufu.\nOmusajja okumukozesa emirimu gy’awaka! Oyinza okukkiriza nti abasajja abamu bawalirizibwa okufumba n’okwoza engoye awaka nga tebeeyagalidde. Oluusi bwe wataba mukozi omukazi n’amulaga nga bw’akooye ennyo oba engalo okunuubuka ng’ayozezza engoye ennyingi. Abakazi ab’engeri eno be bakwesooka n’alaga nga mukwano gwe bwe bagabana emirimu ne bba oba bannyina nga bwe baakolanga emirimu awaka wadde nabo abawala baabeerangawo.\nWaliwo omukazi gwe bannyumiza nga ye obuwale bw’omunda bw’abuggyamu ng’abukuηηaanya mu bbaketi, oluusi ng’abuterekera nga wiiki bbiri nga tebulabye ku mazzi. Bba yagezangako okubumujjukiza nga tamufaako era musajja wattu yatuuka ekiseera n’atandika okwevaamu n’abwoza anti ng’ekinaabiro kitandise okuwunya, ate nga munne tafaayo.\nOmukazi bw’afuna ku ssente ne zituuka n’okusinga eza bba oluusi omusajja atulugunyizibwa ekisusse. Bwe batamutuma mirimu ng’okugenda mu katale okugula eby’awaka, buli omukyala lw’akomawo awaka ng’obudde buyise, takkirizibwa kubuuza gy’ava.\nKe kamutanda n’abuuza gy’aludde bw’atamuvuma nga bwe yeetwama obusajja obwavu, amujerega nga bwe yalemwa emirimu ng’alina kulindirira bamuwe ng’omukazi. Kale mbuulira lw’aliddayo okumunyega, naye nga wano wonna kubeera kutulugunya musajja.\nObadde okimanyi nti abasajja abamu bwe baba balina gye banaalaga nga bajja kulwayo balina kusooka kusaba mukyala w’awaka so ssi kumutegeezaako kuba alina ebbeetu okumugaana.\nBw’oba okyali ku abo ate n’owulirayo abapacca babbaabwe empi ng’akoze ebimunyiiza. Ddamulira agamba nti kuno kubeera kutulugunya musajja. Agamba nti ensonga ezimu tezeetaaga kutulugunya munno wabula okuteesa n’okusonyiwagana.\nEmbeera endala abakazi mwe batulugunyiza abasajja kwe kusomba abooluganda n’abateeka awaka olwo n’ayombanga okukunkumula ennyenje buli omusajja lw’aboogeddeko oba okubeemulugunyaako.\nOkutulugunya omusajja kubeera mu nsawo olw’engeri gy’ayongera okusaasaanya okubayimirizaawo. Oluusi bayisibwa nga Bambejja oba Abalangira anti tebakwata ku mirimu gy’awaka ate omusajja n’asigala ng’asasula ez’omukozi w’awaka.\nOmukazi bwe yeetamwa omusajja oluusi atandika okumugeraageranya ku basajja abalala nga bwe bamusinga. ‘Oba ggwe lwaki tokolanga bba wa Claire amuwa ssente n’agula eby’omu katale ku wiikendi.\nOmusajja okumulaga nga gundi bw’amusinga nakwo kubeera kumutulugunya ng’ogezaako okumulaga bw’ali omunafu. Maureen Atuhaire akola ku nsonga z’abaana n’amaka ku poliisi ya CPS agamba nti bafuna emisango mingi egy’abasajja abatulugunyizibwa abakazi.\nEgikwata ekisooka agamba nti gya bakazi okumma babbaabwe akaboozi ekitera okuvaako obutabanguko mu maka. Emirala gibeera gya kukuba basajja omuli okubazinga emiggo n’okubapacca empi.\n“‘Oluusi abakazi bano obalabira ddala nga bannakapanka. Bajja wano nga twagala okubatabaganya kyokka omusajja abeera akyannyonnyola ensonga ebaleese omukazi n’amulumba n’amukwata amataayi oluusi n’okumuyisaamu empi. Weebuuza nti w’atatiiridde kukuba bba ng’ali mu maaso ga poliisi olwo bwe babeera bokka awaka tekiyitirira?’’ Atuhaire bwe yategeezezza.\nEmisango emirala gibeera gya kusibira musajja wabweru, omukazi n’amugaana okuyingira mu nnyumba bwe wabaawo okumuteebereza obwenzi, okunywa omwenge n’atamiira n’ebirala.\nAtuhaire agamba nti abakyala abalala okutulugunya abasajja bakukolera mu kubagoba mu by’obugagga by’awaka okugeza okumufuumuula mu nnyumba oba mu bizinensi.\nAgamba nti babeefuulira naddala nga bafunye obutakkaanya mu nsonga omuli obwenzi, obutawa baana ffi izi, okubaako ebintu bye batunze n’ebirala.\nYategeezezza nti bagezaako okutabaganya abafumbo ababaleetera ensonga nga zino okwewala obutabanguko obubeera mu maka. Jane Nampijja ow’ekitongole kya Men’s Forum Against Domestic Violence Uganda nga kino kitangira obutabanguko mu maka, agamba nti nabo bafuna abasajja abawerako ababaloopera nga bwe batulugunyizibwa.\nWaliwo omusajja eyafuna obutakkaanya ne mukazi we ng’obuzibu bwava ku mukazi okumuzira mu kisenge kyokka ng’amukanda okutuukiriza obuvunaanyizibwa bw’awaka.\n“Omukyala amaze omwaka nga tetwegatta. Yatandikira ku kuη− ηaana kumukwatako ekyaddirira kwawula buliri bwe yanteebereza okubeera n’omukazi omulala ekitali kituufu. Buli lwe nagezaangako okumwegayirira ng’annangira ne bye nnakola emyaka etaano egiyise. Kati ansuubira atya okugula eby’awaka nga sifunirawo ssanyu lyonna,’’ omu ku be baakolako bwe yategeeza.\nNampijja agamba nti bafuba okutabaganya abafumbo bano nga bababuulirira okubeera abakkakkamu, obuteekuba migongo mu kisenge n’okuteesa nga balina kye bakola okwewala okufuna obutakkaanya.\nEbintu ebireeta obunkenke mu bufumbo ne bufa\nAbasomesa b'e Makerere bewozezzaako...


Bukedde Online - Emize gy'abasajja eginyigiriza abakazi mu bufumbo\nEmize gy'abasajja eginyigiriza abakazi mu bufumbo\nEngeri gy'otetenkanya owa gomesi ne munyumirwa omukwano\nOmusajja atya Katonda jjangu tukole obufumbo\nABAKAZI abamu bali ku maggwa mu bufumbo bwabwe olw’emize gy’abasajja egibamalako emirembe.\nAbaagalana baasangiddwa Kavumba Recreation Centre, Wakiso nga badigida.\nABAKAZI abamu bali ku maggwa mu bufumbo bwabwe olw’emize gy’abasajja egibamalako egya Nakakaawa (emirembe).\nWammanga gye gimu ku mize gino.\n1 Abalwa ebweru: Omusajja alwawo okudda awaka amalako emirembe. Abasajja abalina omuze guno mulimu abawoomerwa omwenge, abanyumirwa olwali, abanyumirwa emizannyo nga Ludo, omupiira, puulu n’emirala. Ab’ekika kino bamanyi n’okudda eka amatumbibudde nga n’oluusi obudde busasaana. Bwe batuuka awaka ate ne bacankalanya be basanze nga beebase.\n2 Abagula bidduka ebikadde: Abasajja abagula ebidduka ebikadde bamalawo essanyu mu maka. Omusajja ayinza okugula pikipiki oba mmotoka eyava edda ku mulamwa olwo buli kasente k’afuna n’akamalira okwo. Omukazi n’abaana aba takyalina ‘bajeti’ yaabwe olwo ne banyigirizibwa by’otalabanga ne batuuka n’okusaba omunnyo mu baliraanwa anti nga buli kasente k’afuna akateeka ku mmotoka olwo ab’awaka ne basigala nga beeyaguza luggyo ate nga tebalina kyakumugamba.\n3 Abatalya mmere waka: Omusajja atalya mmere waka tayinza butamala ku munne ssanyu. Waliwo abasajja nga bamala emyaka n’ebisiibo nga tebamanyi mmere efumbiddwa mu ntamu y’awaka bw’ewooma. Ab’ekika kino oluzuukuka atambula butambuzi ate n’adda ng’abwegedde. Ogumu ku mirimu gy’omukazi awaka kwe kufumba kyokka by’afumba munne bw’atabiryako na kumukulisa tayinza kusanyuka.\n4 Abateeyonja: Waliwo abasajja abatatwala budde kweyonja na kwefaako mu ngeri esikiriza. Mu ngeri eno omusajja ayinza okunaaba lw’ayagadde sso nga nga munne bw’amugambako alufuula luyombo. Omusajja ow’ekika kino tekimugaana kuyingira buliri nga yenna attunka olwo munne n’asoberwa.\n5 Omusajja ow’omululu: Mu butonde waliwo abasajja abalya ng’abaasimattuka Kkunsa. Omusajja ow’ekika kino amanyi n’okuyombera emmere entono. Bamanyi n’okulingiza mu ntamu n’oluusi okugaba enva naddala ez’ennyama, enkoko oba ekyennyanja.\n6 Omunafu: Waliwo abasajja abatakwata ku mulimu gwonna waka. Ow’ekika kino ate bw’atuuka mu kucunga akwata kisooka. Oluzuukuka ayagala asange nga buli kimu kiri ku mmeeza omuli engoye z’agenda okwambala wamu ne caayi. Ate bw’adda awaka ayagala amazzi agasange mu kinaabiro ne kalonda omulala. Mu bimpimpi akirako omwami Ow’essaza mu maka nga talina k’asobola kwekolera.\n7 Abazaala ebbali ne baleeta awaka: Omusajja azaala nga bw’aleeta awaka taba mwangu. Bano baba n’eηηombo egamba nti abaana baabwe tebakulira bweru bwe batyo buli gwe bazaala ne baleeta. Ab’ekika kino nno okuggyako okuleeta abaana tebabaleeterako buyambi bwonna olwo omukazi n’abatetenkanyiza buli bbanga.\n'Obuyambi bwa kubuna abantu'\nBakoze empeke z'abasajja ezigema okuzaala\nKCCA ekyusizza yunifoomu y'abaserikale baayo


Bukedde Online - Katumwa adduukiridde She Cranes\nEssaza lya Butambala likakasiddwa okutegeka...\nAbawala 12 bagenze Mozambique kukiikirira...\nKatumwa ng'akwasa abakungu ba She Cranes ettu\nTTIIMU y'eggwanga ey'omuzannyo gw'okubaka "She Cranes" efunye akamwenyumwenyu ku matama munnabyamizannyo omugundiivu era atunda ebikozesebwa ku by'emizannyo mu Kampala David Katumwa bw'abakubye enkata y'emigogo z'engatto16 ezibalirirwamu nga obukadde 3,200,000.\nShe Cranes ng'esitula olunaku lw'enkya ku ssaawa 8 ez'emisana okugenda okwetaba mu mpaka za African Netball Championships 2018 ezigenda okuyindira mu kibuga Lusaka e Zambia wakati wa August 13 ne 19 oluvannyuma lw'okumala wiiki ssatu mu nkambi e Lugogo essanyu ligibugaanye kuba egenda eggumidde.\nEmpaka zino era ze zigenda okukola ng’ezokusunsulamu abaneetaba mu z’ensi yonna eza Netball World cup 2019 ezigenda okutegekebwa Bungereza mu kibuga Liverpool.\nOlwaleero ku makya,Katumwa emigogo gy’engato agikwasizza Lilian Ajio amyuka kapiteeni wa ttiimu Peace Proscovia ng'awerekeddwaako Maneja wa ttiimu Jocylene Uchanda ne pulezidenti wa Uganda Netball Federation (UNF) Suzan Anek.\n"She Cranes y’emu ku ttiimu ezisinga okutuwa essanyu n’ekitiibwa nga bannayuganda era y’ensonga lwaki nga Katumwa tunoonyeza engeri y’okubazzaamu amaanyi mu kaseera kano nga beetegekera okuwanirira Bbendera ya Uganda mu mpaka za Africa," Katumwa bwe yagambye.\nAgasseeko okubaagaliza emikisa era n'asuubiza enkolagana eno etandikiddwaawo obutakoma guno mulundi wabula yakugenda mu maaso buli we wanaabaawo obusobozi.\nManeja wa ttiimu Uchanda yasiimye nnyo Katumwa olw’okubasuula omukono nategeeza nti eno ttiimu ya ggwanga era wadde gavumenti egisasulira tekigaana Bannayuganda balala bonna abalina obusobozi okubakwatizaako mu ngeri yonna ne bwe kuba kwefiriiza bwefiriiza budde ne bayitayo buyusi okulaba ttiimu ng’etendekebwa.\nUganda yaakubbinkana n'ensi 7 okuli Kenya, Namibia, Botswana, Malawi, Zimbabwe ne Zambia abategesi er'ekibinja kya bazannyi 12 n'abakungu 5 be bagenda okulinnya ennyonyi ya Ethiopian Air line nga bukya ku Lwokuna okwolekera e Zambia gye bagenda okusooka okukuba enkambi ya wiiki nnamba okusooka okumanyiira embeera nga bwebetegekera empaka ezigenda okwetawamu


Abdul Mulaasibamubbyeeko omuwala ne yeecwacwana\nOMUYIMBI akoze faamu y’abakazi ng’eya Abdu Mulaasi n‘asigula n’omu ku bakazi bomu faamu ya Mulaasi. Omuwala ayogedde ebyama ebisattizza Mulaasi. Omuyimbi eyeeyita Biba Uganda yeyapasudde Shakira,abadde omu ku baninkini ba Mulaasi n’amutwala mu ffaamu ye olwo Mulaasi n’alya obuwuka.\nBiba agamba nti Mulaasi amutiisatiisa era omusango agutwala mu mateeka bw’atamuvaako. Annyonnyola nti, omuwala Shakira gw’amuwalanira yeereeta yekka mu faamu ye kyokka Mulaasi agamba nti yabbayo mubbe.\nEkisinga okuluma Mulaasi ye muwala ono okwogera ebibeera mu faamu ye omuli Mulaasi okukuhhaanyanga abawala abangi kyokka nga tabamalira byetaago byabwe byonna. Shakira agamba nti baba beetaaga ssente wabula tezibamala ate nga bwe babeera mu faamu, Mulaasi abakozesa emirimu mingi omuli okuyimba, okuzina, basiiba mu situdiyo nga bakwata ennyimba ne babula n’obudde obukola emirimu emirala omuva ensimbi. Shakira agamba nti n’abaali abafumbo butuuka ekiseera ne bukulema era buba olwo n’ogenda naye (Abdu Mulaasi).\nKyokka Abdu Mulaasi agamba nti, Biba yeeyiiya bweyiiya kwogerwako kubanga n’ebyokumutiisatiisa by’ayogerako ye tabimanyi. “Maze ebbanga ne faamu y’abakazi era si nnyangu.\nOyo ayogera ebyo tannamanya kye kitegeeza naye agenda kukiwulira. Abakyala abo okubabeezaawo kizibu, ebyetaago byabwe bingi. Kaakati ate oyo agamba nti yali mu faamu yange n’agenda yali wa ddembe okugenda naye ebyo by’amala googera nze sibimanyi.” bwatyo Abdu Mulasi bwe yategeezezza.\nBino we bijjidde nga faamu ya Mulaasi yakendeera amaanyi okuva lwe yakuba “Swimming pool, Sauna n’endala ezaakwatayo, abadde taddangamu kukuba nnyimba z’amaanyi era abakyala abamu faamu baagiddukamu dda


By’olina okussaako essira ng’osiba omusipi...\nSTELLAH Nakimbugwe 24, musomesa mu ssomero erimu e Kajjansi. Muwala afaayo okwekuumira ku mulembe era agamba nti ekimu ku bimunyumira z’engoye ezimukwata omubiri.\nYayogedde ne AISHA NABUKEERA ku bintu eby’enjawulo by’akola ne bimukuumira ku mulembe mwaka ku mwaka. “Buli lwe nnyambala olugoye olunkwata omubiri muli mpulira emirembe era mmanya nti nnyumye. Eno y’ensonga lwaki nzettanira. Ebika by’engoye ze nsinga okwambala mulimu; ‘Top dresses’: Buno bubeera bu bbulawuzi obukoma mu maviivi.\nEkisinga okubunjagaza kwe kuba nti buggyayo bulungi ffi ga yange. Ntera kubwambalira ku mpale ng’enkutte bulungi oba ku leegingi. Empale ezinkwata zongera okuggyayo ekikula kyange ne bwe mba nnyambaliddeko bbulawuzi ennyimpi era ndabika bulungi.\nEnnaku zino waliwo emisono eginyumira abawala nga nze era gino gye nsinga okwettanira. Kuno ngattako n’emisono emirala egiri ku mulembe olwo ne ndabika bulungi.\nEbintu ebirala ebimukuumira ku mulembe mulimu; OLUSUSU Ebiseera ebisinga neesiiga mekaapu y’ensonga lwaki buli w’onsangidde mbeera ndabika bulungi. Wabula ekiro oludda awaka nsookera ku kunaaba mu ffeesi ne nzigyamu mekaapu yenna. Ono munaabamu n’amazzi agabuguma.\nEkirala, ffeesi nfuba okugikuutamu ne ‘scrub’ oluvannyuma ne nginaabamu n’amazzi agabuguma. Oluusi nfuna obudde ne neeyoteza, ekiyamba olususu okutuuyana n’evaamu obucaafu bwonna obwandireese embalabe.\nOkunywa amazzi nayo nsonga nkulu era sigigayaalirira. Gano gayamba olususu okuweweera n’okulunyiriza.\nFFIGA Omuwala yenna alina okumanya awali amaanyi ge mu nkula ye. Nze ffi ga yange mmanyi nti etunda etra kye kimu ku bintu bye nsinga okufaako nga ngirabirira mu ngeri ennungi. Kino okukituukako, nkola dduyiro naddala mu biseera byange eby’eddembe.\nEkirala emmere ntera kulya ya kigero, era ekyeggulo nakivaako. Amazzi agabuguma nago sigasuulirira kubanga gasala amasavu mu mubiri ekitangira omugejjo. ENVIIRI Njagala nnyo okusiba omusono gwa penso ne ‘dreads’ kuba zimpa emirembe. Ntera n’okusiba emisono emirala nga wiivu kanassatu nga zitera kummalako 60,000/- n’okudda waggulu.\nWabula osanga omuwala ng’enviiri ze zirabika bubi nnyo ne weewuunya ky’alowooza kyokka ng’enviiri kye kitiibwa ky’abakyala.\nENGATTO Engatto empanvu zinkolera nnyo kuba zimpa obuvumu ate zinfaananya bulungi nga wadde ebiseera ebimu obeera oyambaliddeko olugoye nga si lwa bbeeyi, engatto ziruggyayo bulungi n’onyuma nga zino ntera kuzigula 50,000/- n’okudda wagulu, nga langi yaazo sitera kugifaako kasita eba ng’enennyumira. ENJALA Ntera kusiiga ‘jell nails’nga zino zikalira mu kyuma.\nZino nzikolera 20,000/-. Ntera kusiiga langi ya kakobe ne maruuni kuba zindabikira bulungi. Enjala zitera okuyiwayo abawala nga tebazifuddeeko kuba omuntu kw’atuukiza amaaso. ENSAWO Ntera okukwata ensawo ennene kubanga nteekamu buli kimu kye neetaaga. Ensawo nzigula okuva ku 70,000/- okudda waggulu. Ntera kuzigula ku kizimbe kya Grand Corner mu Kampala. EBYOKWEWUNDA Nkozesa nnyo mekaapu kubanga andabisa bulungi. Lipusitiiki nesiiga mumyufu kubanga agendera ku langi y’olususu lwange\nOmuddugavu weekwate bino ovuganye omweru mu kunyirira


Bukedde Online - Kituufu Mayinja alokose oba kiwaani kya Bobi?\nOmubaka omukazi ow'e Nakaseke akubyewo abalongo\nSaagala mwana wange kwambala biswaza - Ire...\nRONALD Mayinja owa Golden band alokose ne yeewaako obujulizi nti abadde agenda kwetta olw’ebizibu ebimuzimbyeko akayumba.\nMikwano gya Mayinja nga bakulembeddwaamu, Henry Mayanja omukubi w’ennanga be baamututte ewa Paasita Robert Kayanja ku Miracle Centre Cathederal e Lubaga mu kiro ekyakeesezza Mmande wakati mu kusoberwa olw’embeera gye yabaddemu.\nOkutuuka ku katuuti, Mayinja yasimbye olunyiriri lw’abantu abalina ebizibu eby’okusabira.\nOlwatuuse mu maaso ga paasita Kayanja, yatutte obudde n’amuyitiramu ebizibu bye mu kyama ekyaddiridde kumuteekako mikono n’amusabira.\nWakati mu ssaala eya mafuta, Mayinja yalabise nga Mwoyo Mutukuvu amulinnyeko era n’agwa mu kifuba kya pasita Kayanja.\nOluvannyuma Paasita Kayanja yamwanjudde eri abagoberezi n’abategeeza nti alokose.\nYagambye nti gwe mulundi gwe ogusoose okusisinkana Mayinja kuba bulijjo amulaba ku ttivvi.\nMayinja bwe yaweereddwa omuzindaalo okwogerako eri abantu abeetabye mu kusaba yagambye nti.\n“Mbadde mu bulamu obusanyusa okutunuulira naye nga bukaabya nnyini bwo.\nOlwaleero nsabye okufa emirundi esatu ng’ekintu ekintawaanya kimaze emyaka ena (naye oluvannyuma neekubye mu mutima ne ηηamba nti siyinza kufa, kwe kwebuuza ebbaala enzigule waakiri ηηende eyo ne sigendayo.\nNdowoozezza ku kkanisa (ndi w’e Namirembe) naye ne neebuuza enzigule ku Mmande nga sigiraba.\nMikwano gyange kwe kunkwata ku mukono ne bandeeta wano. Paasita olumuyitiddemu ebizibu byange ansabidde era okuva leero nzikirizza Yesu Kristo okuba Omulokozi wange.\nMbasaba mwena munsabire ne Mukama ampe amaanyi okuvvvunuka ebizibu bino,” Mayinja gwe twayogedde naye eggulo ku ssimu bwe yabuuziddwa ebizibu ebimuyinze ne bimutuusa n’okwagala okwetta, yagambye nti nsonga ze za kyama era eby’omu nju tebittottolwa.\nYawakanyizza ebyogerwa nti yabadde anoonya ssente na kukola mawulire nti si bituufu.\nWabula abamuli ku lusegere baategeezezza nti Mayinja ennaku zino ebintu tebimutambulira bulungi awaka olw’obutakkanya bw’azze afuna ne mukyala we Aisha ne mu nsike y’okuyimba nga ne gye buvuddeko abawagizi be baamutabukira olw’okuyimba ku mukolo gwa NRM e Kiboga.\nUganda ewangudde emidaali 4 mu za World Special Olympic Games


Bukedde Online - Minisita adda atya mu by'okukyalira ensiko ng'enzige zirumbye eggwanga....?\nBakoze olukalala lwa Bamaseeka abalala abalina okuttibwa\nENZIGE we zifuukidde enzige, ate Minisita Peace Mutuuzo we yafunidde akadde akanaayiza okukyalira ensiko nga bwe kumenya amateeka.\nOkukyalira ensiko yakutadde mu ttuluba limu n'okukecula abawala mu mbugo okukolebwa Abasebei n'ebitundu by'e Karamoja.\nE Karamoja eyo ate era enzige ezoogeza abantu ebikikinike, gye zaafubuttukidde nga ziwamattuka mu biwonvu by'e Turkana mu Kenya.\nEmmeeme be zitannatundugga olw'enzige, waakiri obasanga basala ntotto ku ssenyiga w'e China (Coronavirus) n'abayizi ba Uganda abasukka mu 100 be geesibidde e Wuhan, obulwadde buno gye bwatandikira era gye busse abantu abasukka mu 2,000.\nMu bizibu eby'amaanyi ebibiri ebitambuza abantu nga beeyogeza bokka, Minisita Mutuuzo mwe yafunidde akaaganya akaggula olutalo ku kukyala ewa Nakakande ng'agamba nti abagendayo bafunirayo obulumi obutaliiko kkomo; nti era n'okusosolwa kw'abakyala abatatyaba nku ziwera, nakwo tebayinza kukukkiriza kugenda mu maaso.\nMinisita eddagala ly'alaba liri limu lyokka, kuwera kukyalira nsiko, abakazi bonna benkane, waleme kubaako gwe bayisaamu mimwa nti olusekese lw'enku ze yatyaba lweveera; oba okumukinako nti banne baali batyaba enku, nga ye ali ku mawolu abwebwena.\nEddalu nga linaafung'ana ensi, abakulembeze bava ku nsonga ez'omuzinzi ng'enzige ne Coronavirus ne badda mu busonga obutaliiko yeemulugunya.\nAbakazi Minisita be yabadde ayogerako nti b'alwanirira ku kuwera okukyalira ensiko, tebannatwala kwemulugunya wantu wonna! Abasajja nabo bali bbali awo bawaga kimu nti, "Tugeza ne tulaba atugambira ku Nakakande!" Byonna bikuleka weebuuza kimu - Minisita ayamba ani mu kulwanyisa Nakakande!\nEddalu lyeyongera okukula nga Minisita alemeddwa okutaputa obulungi etteeka eriwera okukecula embugo n'ayagala alikozese ku kukyalira ensiko, ng'alinga eyeerabidde nti ebigambo ebibiri "okusalako" "n'okuwanvuya" birina amakulu ga njawulo nnyo, ogageraageranya ku "Nzige" na "Nseenene".\nGavumenti w'erwanira okufuuyira Enzige eddagala ery'omutawaana zife zireme kusaanyaawo birime bya bantu, ate ku Nseenene baba beesunga kukola ssente, n'okweriira ku Kkulunkalu, Kkulumbisi ne Mwebe kawoomera.\nMinisita tuyambe oyawule Enseenene ku Nzige, ate mu kifo ky'okumalira amaanyi ku Nseenene kawoomera nnabuka, amaanyi gamalire ku Nzige nnamuzisa ezaalumbye Karamoja awali n'eby'okukecula mu mbugo.\nNaye nga lwaki Minisita akkiriza okuwaba bw'atyo nga yeetooloddwa bannamateeka n'abantu abategeera ebyobuwangwa bya buli kitundu!\nAbakulembeze bwe banaamalira amaanyi mu busongasonga ne baleka ensonga enkulu ezigulumbya eggwanga, nga bawaddeyo ensi egwire ddala eddalu liri lyennyini ekkankada.\nAte bw'enaagwa eddalu eririko n'envi, ejja kuba tekyataliza minisita ku muntu wa bulijjo. Sibalimba.\nBakkirizza omumyuka wa Meeya Ian Clarke


Bukedde Online - Trump oluvudde ewa Kkwiini n’agenda asisinkane Putin\nTrump oluvudde ewa Kkwiini n’agenda asisinkane Putin\nIso ereese omujulizi omukambwe okulumiriza...\nPu tin (ku kkono) lwe yasisinkana Trump gye buvuddeko.\nPULEZIDENTI wa Amerika, Donald Trump ne Pulezidenti wa Russia, Vladimir Putin basisinkana leero mu kafubo ak’ebyafaayo wakati mu bunkenke n’ebyokwerinda ebyamaanyi olw’embiranye wakati w’amawanga gombi.\nAkafubo ka Trump 71, ne Putin 65 kategekeddwa mu lubiri gaggadde olwa Pulezidenti wa Finland olusangibwa mu kibuga Helsinski nga Putin ne Trump bombi bayungudde abasajja baabwe enkwatangabo okubaawo ku lusegere lwabwe.\nOkugenda mu kafubo, Trump avudde Scotland mu United Kingdom (UK) mu wooteeri ye galikwoleka eyitibwa Trump Turnberry gye yawummulidde oluvannyuma lw’obugenyi bwe ‘kasobeza’ mu Bungereza gye yasisinkanidde Kkwiini, Katikkiro May Mary Theresa n’abalala.\nTrump yatuuse e Finland ku Ssande ku ssaawa 3:00 ez’ekiro ng’olwavudde ku kisaawe ky’ennyonnyi yavugiddwa butereevu okugenda ku wooteeri ekisinga ebbeeyi mu Finland eya Hilton Kalastajatorppa gye yasuze ne mukyala we Melania.\nPutin yasoose fayinolo ya Word Cup wakati wa Bufalansa ne Croatia nga yabadde asuubirwa okutuuka e Finland ku ssaawa 2:00 ez’oku makya ku Mmande agende butereevu mu Lubiri lwa Pulezidenti Sauli Niinisto.\nAkafubo kano ka byafaayo kubanga ke kafubo akatongole akasoose bukya Trump awangula akalulu aka 2016 akagambibwa nti Russia yakakwatamu n’emuyamba okuwangula Hillary Clinton ow’ekibiina kya Democrats.\nTrump ne Putin we basisinkanidde nga bannansi ba Russia 12 bagguddwaako emisango mu butongole ogw’okusomola ebyama bya Hillary Clinton ekyayamba Trump okuwangula era kino kyayongedde obunkenke wakati w’amawanga gombi.\nAb’ekibiina ky’aba ‘Democrats’ balumirizza Trump nti yamanya ku lukwe lw’aba Russia okusomola ebyama bya Clinton era baakwata mu kalulu ne kiyamba Trump okuwangula kyokka bino Trump abiwakanya era yategeezezza nti mu kafubo ne Putin, agenda kumubuuza oba ddala Russia yeeyingiza mu by’okulonda kwa Amerika.\nTrump era yagambye nti waakussa Putin ku nninga ku nsonga ez’obutabanguko obuli mu Syria n’engeri Russia gye yeeyingiza mu nsonga za Ukraine ez’omunda wamu n’embeera endala eriwo mu nsi omuli n’ebya North Korea. NKOMAWO MU 2020- TRUMP Trump ategeezezza nti talina kubuusabuusa kwonna agenda kuddamu okuwangula okulonda kwa Pulezidenti wa Amerika mu 2020.\nBino yabitegeezezza munnamawulire wa Dailymail, Piers Morgan mu mboozi ey’akafubo ku nnyonyi ye eya Airforce One ng’agenda mu Scotland. Trump yagambye nti mu kulonda kwa 2020 agenda kumenya mu jjenje kkalu kubanga tabalawo muntu alimu ggumba mu b’ekibiina ky’aba Democrats anaamuwa obuzibu. Yagambye nti agenda kuwangulira waggulu n’okusinga bwe yamezze Hillary Clinton mu kulonda kwa 2016.


Bukedde Online - Cranes empadde amaanyi - Basena\n“Ebiseera ebisinga entandikwa teba nnyangu wabula abazannyi be nnina bandaze nti ba njawulo.\nBasena ng’ali n’abazannyi ba Cranes e Namboole.\nAugust 12 mu za CHAN: Uganda - Rwamda, 10:00 OMUTINDO gw’abazannyi ba Cranes guwadde omutendesi Moses Basena essuubi n’agamba nti singa bigenda bwe biti, baakuwandulamu Rwanda, afuuke Munnayuganda asoose okutwala Cranes mu mpaka za CHAN.\nTtiimu eno ey’abaguzannyira awaka, yeetegekera kuttunka ne Rwanda nga August 12 mu St Mary’s Stadium e Kitende mu gw’oluzannya olusooka era Basena, eyalidde obutendesi buno wiiki ewedde, agamba nti ennaku ze yaakatendeka ttiimu eno ng’asikira Micho Sredojevic eyagenze mu Orlando Pirates, zimuwadde essuubi olw’omutindo abazannyi gwe baliko.\nBuli kimu bakikolera mu budde ate nga bakolera wamu. Ng’omutendesi, kimpa amaanyi nti ebiseera byaffe eby’omu maaso bitangaavu era emipiira tujja kugiwangula,” Basena bwe yategeezezza.\nYayongeddeko nti, “Embeera eri mu nkambi terina njawulo n’eyo ebaddewo nga Micho waali era nsuubira nti tugenda kutambulira awo.”\nYasabye abazannyi okusigala ku mulamwa kuba abantu babatunuulidde nnyo okulaba ffoomu gye banaabeerako nga Micho amaze okugenda.\nMu kaseera kano, Basena essira asinze kulissa ku nneegaba y’abazannyi mu kisaawe, okutwala omupiira mu maaso mu bwangu ssaako engeri gye balina okugwa mu mipiira gy’omulabe.\nBukya Cranes ya CHAN etandika kuzannya za kusunsulamu ebadde ekwatibwamu batendesi Bazungu nga ku mulundi guno Munnayuganda Basena alina omukisa okugituusa mu mpaka z’akamalirizo ezinaabeera e Kenya omwaka ogujja.\nMu ttiimu eyawandudemu. South Sudan ku mugatte gwa (5-1), Geoffrey Sserunkuuma yekka y’ataliiwo kyokka Basena agamba nti eddibu lye yalizibye ne Muhammad Shaban (Onduparaka) ne Frank ‘Zaga’ Tumwesigye (Vipers).\nEngeri Cranes gye yakomezza ejjoogo lya Misiri


Bukedde Online - Abasomesa ab'ebulankanya ku masomero baakutwalibwa mu kkooti\nAbasomesa ab'ebulankanya ku masomero baakutwalibwa mu kkooti\nSsentebe agaanyi okuwaayo obuyinza\nAbagambibwa okuba abalalu ne basitula emme...\nOLUVANYUMA lw’omuwendo gw’abasomesa abebulankanya ku masomero mu biseera by’okusoma okweyongera kino kiwalirizza abakulira eby’enjigirizza mu munisipaali ye Masaka okubakuba mu mbuga z’amateeka bavunaanibwe.\nOkusinziira ku akulira eby’enjigirizza mu mu Munisipaali eno Steven kakeeto ayisizza ekiragiro eri abakulira amassomero ga gavumenti naddala pulayimale okuweereza amannya g’abasomesa abebulankanya ku massomero mu kiseera kino mu offiisi z’abakulira eby’enjigiriza olwo batwalibwe mu kkooti bavunaanibwe nti kuba kuno kuba kulyazamanya gavumenti.\nKakeeto agambye nti bbo nga abakulira eby’enjigiriza tebasobola kugumikiriza basomesa abekikula kino okusigala nga basasulwa omusaala kyokka nga tebasomesa mwana wa ggwanga kyagambye nti kikafuuwe.\nKakeeto okwogera bino asinzidde mu lukiiko lw’abazadde,abakulu b’amassomero wamu n’abakulira eby’enjigiriza olutudde mu kisenge kya meeya ekitesezebwamu ensonga za munisipali nga lwategekeddwa ekibiina kya Masaka Green light impact Assessment program(MAGLIP)\nOno agambye nti kyakubayambako okukangavvula abassomesa abagufudde omugano gw’okwebuzaabuza ku massomero kyokka nga basasulwa omusaala.\nMu lukiiko lwe lumu ye avunaanyizibwa kukulambula kwa’amassomero ga gavumenti mu munisipali eno Beatrice Ssekiwunga ayongedde okulumirizza abassomesa mu massomero mu kitundu kino n'ategeeza nga kino ky'ekimu ku biviiriddeko eby’enjigiriza okusereba mu Masaka.\nSsekiwunga agaseeko nti amassomero agamu naddala agali ku musingi gw’obusiramu tegagoberera nsomesa eri mu mateeka g’eby’enjigirizza(Syllabus) nga gano gassomesa massomo gaddiini y’akisiramu ekigavirako okukola obubi nasaba bekikwatako ensonga eno okugyekenenya amangu ddala.\nGavumenti ekkirizza Pato okweyimirirwa\nNyanzi ateze Gav't akalippo okulemesa omusango gwe okusalwa


'embeera bannayuganda gyebalimu tebetaagisa kubeera ba pulofeesa okumanya nti mbi' - bobi wine - Radio Simba, The Best Luganda Station in the World !\n’embeera bannayuganda gyebalimu tebetaagisa kubeera ba pulofeesa okumanya nti mbi’ – bobi wine\nOmubaka wa Kyaddondo East Robert Kyagulanyi Ssentamu aka Bobi Wine; ‘Ninga Munnayuganda yenna omulala alwanirira okukyuusa obulamu bw’abantu. Nzize okubeera eddoboozi ly’omuntu wawansi, kuba omuntu wawansi tekimwetaagisa kubeera Pulofeesa okumanya nti ali mu mbeera mbi nnyo era yetaaga enkyuukakyuuka. Nze siri Pulofeesa era omuntu yenna andowoleza okubeera ekyo oli mukifo kikyaamu.\nNnyinza obutabeera munnunuzi wa muntu yenna, naye ndi muntu azze okukola ekisoboka okulaba nti tukyuusa embeera. Sinze nina okunnyonyola lwaki Bbanka ya Yuganda enkulu tekola, sinze nina okunnyonyola lwaki ssente ya Yuganda enaabuuse kuba nkimanyi bulungi nti abantu abatuufu bwebaba baweereddwa omukisa buli kimu kigenda kukyuuka.\nBwwetuba twetaaga omuntu yenna okunnyonyola ebikwatagana n’ebyenfuna by’eggwanga, tulina abantu nga Hon. Muwanga Kivumbi asobola okubinnyonyola. N’olwensonga eyo, tulina abantu abasobola okukola emirimu gino lwakuba tulina obukulembeze obukyaamu.’\nmufube nnyo okukolera yuganda engoye – kadaga


Bukedde Online - Abantu muggye eby'okubalaatira mu nsonga z'enzige - Minisita Ssempijja\nBebe Cool asonyiye abaamukubye obucupa mu...\nGAVUMENTI erabudde abantu okukomya okusaagira mu nsonga z’enzige ezaazinda Uganda n’egamba nti bwe zitakwatibwa bulungi ziyinza okuletera eggwanga lino obulabe obw’amaanyi.\nGavumenti enzige yazitaddeko abajaasi ba UPDF abasoba mu 2,000 abali mu kuzifuuyira era ensimbi ezisoba mu buwumbi 15 ze zakasasanyizibwa ku nsonga eno nga ne naggagga Bill Gates n’ebitongole ebirala byasuubizizza okwongera sente mu lutalo luno.\nMinisita w’ebyobulimi ,obulunzi n’obuvubi Vincent Bamulangaki Ssempijja eyabadde n’omuwandiisi w’enkalakkalira mu minisitule eno, Pius Wakabi Kasajja bino baabitegeezezza bannamawulire ku Media Centre mu Kampala.\nNe balaga okunyolwa nti abantu bali mu kusaagira ku nsonga z’enzige ng’abamu balooza nti byapangibwa kulirako ssente.\n‘’Abantu balowooza enzige zaategekebwa kulirwako ssente. Ssi ffe twaleeta enzige. Bannange ebintu tebisaanye kusaagirwamu’’ Ssempijja bwe yagambye.\nN’agamba nti enzige za bulabe nnyo kuba zaatondebwa mu ngeri ezisobozesa okwerwanako zokka omuli emu okubiika amagi agasoba mu 300 olubiika lumu lwokka ng’ate zitambulira mu bibinja bukadde na bukadde.\nEra ng’amagi gasobola n’okumala mu ttaka emyaka musanvu nga tegaluddwa okutuusa nga gafunye embeera egayamba okweyalula. Kino yagambye nti kiretedde gavumenti okulamba buli we ziba ziyiseeko ssi kulwa nga zirekawo amagi.\nNg’oggyeeko, Sempijja yagambye nti enzige zirina empuliziganya yaazo nga bwe wabaawo ekigwaawo emu esobola okutemya ku ndala ne zibuukira mu bibinja.\nSsempijja yagambye nti obuzibu gavumenti bw’efunye bwa kuba ng’eddagala ezifuyira lyonna eryetaagisa terinaggwaayo olw’okuba gye likolerwa e Japan amawanga mangi agalyetaaga.\nYayongedde nti okuliggya e Japan lijja lya buwunga ne litabulirwa e Kenya. Kyokka nga Kenya yataddewo obukwakulizo nti nga terinaletebwa mu ggwanga eryo abakugu baayo balina kusooka kugenda Japan bakakase ob ssi lya bulabe. Kino yagambye nti kirwisizza eby’okulireeta liggweeyo.\nYagambye nti enzige nzibu nnyo kuba abazifuyira balina kukikola kiro era bwe zisukka essaawa 3:00 (satu) ez’emisana nga zipaala era eb y’okuzifuyira nga babivaako.\nEbintu ebyakulembibwa enzige kuliko Bugisu, Lango , Acholi, ne Sebei era nga zizinzeeko disitulikiti 27.\nYayongedde enzige zikyayongera okuyingira mu Uganda ng’ezimu ezaali zigenze e South Sudan ate zakomyeewo kuno.\nWaliwo ezekweese mu bifo awakumirwa ebisolo by’omu nsiko ng’eno gavumenti tenetantala kugendayo olw’okutya okuleeta obulabe ku bisolo bino.\nEkibiina kya Bill Gates and Merinda Foundation basuubizza okuwa ekitundu ky’obuvanjuba bwa Afrika obukadde bwa ddoola 20 (eza Uganda obuwumbi 60),bbanka y’ensi yonna n’esuubiza ensimbi ze zimu. Era n’ebitongole ebirala bingi nabyo ne bikola kye kimu.


Bukedde Online - Zari ateze kitaawe wa Ssemwanga obulippo ku byobugagga by'omugenzi\nZari ateze kitaawe wa Ssemwanga obulippo ku byobugagga by'omugenzi\nFamire ya Mulindwa Muwonge egobye abakazi 3 n'abaana 8\nOmujaasi wa UPDF afiiridde mu sauna\nAdded 28th July 2017\n‘Luyinda asaana akimanye nti eby’e Kampala birala n’eby’eno birala ebintu tabisobola abyesonyiwe, tajja kumalako nange,’’ Zari bwe yalabudde.\nZARI ateze kitaawe wa Ivan Ssemwanga omuto, mzee Herbert Luyinda akalippo ku by’obugagga by’omugenzi, era nga bakyagenda mu maaso n’okuttunka.\nLuyinda yagenze bukubirire e South Africa asobole okutaakiriza ebyobugagga bya mutabani we omugenzi Ssemwanga oluvannyuma lw’okufuna amawulire nti Zari kye yeekola nkoko baana ng’atandise okubitunda nga bw’acakala ne bba omuyimbi Diamond Platnamuz.\nKyokka mukulu Luyinda ebintu byatuuse ne bimusobera era ne birabika nti si byangu nga bwe yasoose okulowooza bwe yakizudde nti bwe batakwata bulungi nsonga zino, ebyobugagga bwa Ssemwanga byonna biyinza okutwalibwa.\nKye yasoose okuzuula, kwe kuba nti ebyobugagga bino Ssemwanga yabiwandiisa mu mannya ga Ali Ssennyomo n’olwekyo aba famire bateekeddwa okukakasa nti Ivan Ssemwanga y’omu ye Ali Ssenyomo.\nSsemwanga yawalirizibwa okukyusa amannya ne yeetuuma Ali Ssennyomo olw’emisango gye yazza mu South Africa n’asooka adda mu Uganda n’afuna ebiwandiiko ebipya nga biraga nti ye Ali Ssennyomo olwo n’addamu n’alumba buto n’aggulawo bizinensi z’amasomero ng’akozesa amannya amapya.\nEky’okukyusa amannya kyalanze ne kituuka ne ku baana ba Ssemwanga nga famire ya ya Mzee Luyinda erina okukakasa nti Ssemwanga y’omu ne Ssennyomo era omuntu ono y’omu y’azaala abaana Ssemwanga be yaleka.\nWano Zari we yalabulidde aba famire ya Ssemwanga ensonga zino okuzigendako empola kubanga bayinza okwagala okugabana ebintu by’omugenzi, ne bamaliriza nga buli kimu bakifiiriddwa era nga baviiriddemu awo.\nZari yeewaanye nti ye yekka ayinza okugonjoola ensonga zino era teyandyagadde muntu yenna amutawaanya kubanga ne bwekiba kyetaagisa kutwala baana ku musaayi, mwetegefu okubatwalayo okukakasa nti y’abazaala mu Ssemwanga eyakyusa erinnya ne yeeyita Ssennyomo.\nYasekeredde Mzee Luyinda nti ebyo by’aliko eby’okussaawo akakiiko e South Africa kalabirire eby’obugagga by’omugenzi, bya kwerimba.\n‘Omukulu asaana akimanye nti eby’e Kampala birala n’eby’eno birala ebintu tabisobola abyesonyiwe, tajja kumalako nange,’’ Zari bwe yalabudde.\nWabula omu ku booluganda ataayagadde kumwatuukiriza mannya yagambye nti kati kye beeraliikirira, be bakozi mu masomero ga Ssemwanga okusalawo okwekubira enduulu mu Gavumenti eyingire mu nsonga zino olw’enkaayana eziriwo baleme kufiirwa mirimu.\nYalabudde nti ssinga Gavumenti eyingirawo, esobola kunoonyereza ebyaliwo era bwe kizuula nti omuntu ayitibwa Ivan Ssemwanga gwe yanoonyako ng’omumenyi w’amateeka ate ye yakyusa amannya n’atandika amasomero nga yeeyita Ssennyomo.\nWabula Mzee Luyinda yatangaazizza nti si kituufu nti ayagala kweddiza bintu wadde nga waliwo abakimusibako nti agezaako okukozesa akavuyo akali mu kukyusa amannya ayite mu kkooti asabe obuyinza okuddukanya ebintu bino.\nLuyinda yagambye nti ye alina ebyobugagga ebimumala naye ekyamututte e South Africa kutaasa bintu bya mutabani we na bazzukulu be n’okulaba nti famire etereera eggweemu okulumagana olw’ebintu by’omugenzi.\nMunnamateeka w’omu Kampala, Isaac Walukagga awabudde nti okukyusa amannya omuntu akikola ayise mu mateeka era bwe kiba nti Ssemwanga teyayita mu mateeka, abooluganda lwe be balina okuwa kkooti obujulizi obukakasa nti Ivan Ssemwanga ye muntu y’omu ye Ali Ssennyomo.\nWabula yagambye nti tamanyi mateeka ga South Africa bwe galamula ku nsonga eno naye mu Uganda, okukyusa amannya olina kuyita mu tteeka erirambike era weeriri.\nISO ekutte abalala 2 abaatema omugagga wa Romi Wine\nAbabba owa Romi's Wine babakutte ne bannyonnyola engeri gy'abakolamu obulumbaganyi\nEby'okutta Kaweesi biranze; Waliwo bofiisa abasongeddwaako


5 Mosebog 26 BPH - Ekyamateeka Olwokubiri 26 LCB | Biblica América Latina\n5 Mosebog 26 BPH - Ekyamateeka Olwokubiri 26 LCB\n1Awo olulituuka bw’omalanga okuyingira mu nsi, Mukama Katonda wo gy’akuwa okubeera obusika bwo obw’enkalakkalira, ng’omaze okugyefunira era ng’otebenkedde bulungi, 2 oddiranga ebimu ku bibala ebibereberye by’oliggya mu makungula agalisooka okuva mu ttaka ery’oku nsi Mukama Katonda wo gy’akuwa, n’obiteeka mu kibbo. Kale nno obireetanga mu kifo Mukama Katonda wo kye yeerondera okubeerangamu Erinnya lye. 3 Ogambanga kabona alibeera mu kisanja mu kiseera ekyo nti, “Njatula leero eri Mukama Katonda wo nti ntuuse mu nsi Mukama gye yalayirira bajjajjaffe okugituwa.” 4 Kabona aliggya ekibbo mu mikono gyo n’akitereeza mu maaso g’ekyoto kya Mukama Katonda wo. 5 Kale nno oliyatula mu maaso ga Mukama Katonda wo nti, “Jjajjaffe[a] yali mutambuze Omusuuli, n’aserengeta mu Misiri n’abantu be yali nabo abatono, ne babeera eyo, ne bafuukamu eggwanga ekkulu ery’amaanyi era nga lirimu abantu bangi nnyo. 6 Naye Abamisiri ne batuyisa bubi, ne batubonyaabonya, nga batukozesa emirimu emikakanyavu. 7 Bwe tutyo ne tukaabirira Mukama, Katonda wa bajjajjaffe; Katonda n’awulira eddoboozi lyaffe, n’alaba okubonaabona kwaffe, n’okutegana kwaffe, n’okunyigirizibwa kwaffe kwonna. 8 Bw’atyo Mukama n’atuggya mu Misiri n’omukono gwe ogw’amaanyi gwe yagolola, n’obuyinza bwe obw’entiisa, n’obubonero, n’ebyamagero eby’ekitalo. 9 Yatuleeta mu kifo kino n’atuwa ensi eno, ensi omukulukutira amata n’omubisi gw’enjuki. 10 Bwe ntyo ndeese gy’oli ebibala ebibereberye ebiva mu ttaka ery’omu nsi gy’ompadde, Ayi Mukama.” Olibiteeka mu maaso ga Mukama Katonda wo n’ovuunama mu maaso ge. 11 Kale nno, ggwe awamu n’Abaleevi, ne bannamawanga abanaabeeranga mu mmwe, onoojaguzanga ng’osanyukira ebirungi byonna, Mukama Katonda wo by’anaabanga akuwadde ggwe n’amaka go gonna.\n12 Mu mwaka ogwokusatu bw’onoomalanga okuggyako ku makungula go ekitundu eky’ekkumi n’okissa wabbali, kubanga ogwo gwe mwaka ogw’ekitundu eky’ekkumi, onoddiranga ekitundu ekyo n’okiwa Abaleevi, ne bannamawanga, ne bamulekwa, ne bannamwandu, ne baliiranga mu bibuga byo ne bakkuta. 13 Awo onooyogeranga mu maaso ga Mukama Katonda wo nti, “Ekitundu ekimu eky’ekkumi ekyatukuzibwa nkiggyayo mu maka gange ne nkigabira Abaleevi, ne bannamawanga, ne bamulekwa, ne bannamwandu, nga byonna bye wandagira bwe biri. Sikyamyeko kuva ku biragiro byo newaakubadde okwerabira n’ekimu ku byo. 14 Ekitundu ekyo sikiriddeeko nga ndi mu biseera eby’okukungubaga, wadde okukikwatako nga siri mulongoofu, era sikitoddeeko ne mpaayo eri abafu. Ŋŋondedde Mukama Katonda wange, ne nkola nga bwe yandagira. 15 Otutunuulire ng’osinziira mu kifo kyo ekitukuvu gy’obeera mu ggulu, otuyiweko omukisa gwo ffe abantu bo Abayisirayiri n’ensi gy’otuwadde nga bwe walayirira bajjajjaffe, nga y’ensi omukulukuta amata n’omubisi gw’enjuki.”\n16 Mukama Katonda wo akulagira leero okugonderanga amateeka ago gonna n’ebiragiro ebyo; noolwekyo obigonderanga byonna n’omutima gwo gwonna n’emmeeme yo yonna. 17 Ku lunaku lwa leero oyatudde nga Mukama bw’ali Katonda wo, era nga naawe bw’onootambuliranga mu makubo ge, era ng’onookuumanga ebiragiro bye n’amateeka ge gonna, era ng’onoomugonderanga. 18 Ku lunaku lwa leero Mukama alangiridde nga bw’oli owuwe, eggwanga lye ku bubwe ery’omuwendo omungi nga bwe yasuubiza, era nga ojjanga kukwatanga ebiragiro bye byonna. 19 Alangiridde nga bw’anaakujjuzanga ettendo n’okwatiikirira n’ekitiibwa okusukkirira amawanga gonna ge yatonda, era ng’olibeera eggwanga ettukuvu eri Mukama Katonda wo, nga bwe yasuubiza.


Bukedde Online - Bbanka ziziimudde ekiragiro kya URA\nOkuwulira emisango gya 'Togikwato' e Mbale...\nBBANKA ez’obusuubuzi zijeemedde ekitongole ky’emisolo mu ggwanga ekya URA ku kiragiro eky’okuwaayo kalonda yenna akwata ku akawunta z’abantu bonna be ziterekera ssente kisobole okubagerekera emisolo obulungi.\nEbbaluwa ekibiina ekigatta bbanka zonna mu Uganda gye kyayisizza\nBino biddiridde ebbaluwa eyawandiikiddwa ekitongole kya URA nga March 16, 2018 ng’essiddwaako omukono gwa kaminsona w’ebyemisolo Henry Saka ng’alagira bbanka zonna mu Uganda okuwa URA kalonda yenna akwata ku akawunta z’abantu be ziterekera ssente.\nSaka yagambye nti, URA eyagala kusooka kufuna likoda zonna ez’akawunta z’abantu okuva nga January 1, 2016 okutuuka nga December 31, 2017 n’annyonnyola mu bbaluwa ye nti etteeka ly’ebyemisolo erya ‘Tax Procedure Code Act ‘ mu katundu 42, liwa URA obuyinza okulagira omuntu yenna oba ekitongole okugiwa bye yeetaaga mu kugereka n’okusolooza omusolo.\nKyokka bbanka nga ziyita mu kibiina kyabwe mwe zeegattira ekya Uganda Bankers Association baawandiikidde URA nga bagaana ekiragiro okuggyako nga Bbanka Enkulu emaze okulaga w’eyimiridde ku nsonga eno.\nAkulira ekibiina Uganda Bankers Association (UBA) Wilbrod Humphrey Owor mu bbaluwa gye yawandiikidde URA nga March 24 yagambye nti, Bbanka ssi za kussa mu nkola ekiragiro kya URA okuggyako nga Bbanka Enkulu emaze okuluhhamya.\nSsentebe w’ekibiina ekya UBA, Fabian Kasi, era nga y’akulira Centenary Bank yagambye nti ekiragiro kya URA ssi kya kussibwa mu nkola okutuusa ng'okwebuuza kukoleddwa ku mitendera gyonna.\nBannamateeka abamu baatiisizza okuwawaabira bbank yonna enaawaayo ebikwata ku akawunta z’abantu kubanga ekyo kimenya mateeka okwanika ebyama bya bakasitoma baabwe.\nE Jinja Kezaala attunka ne Batambuze


Bukedde Online - 'Omwana omuwala alinga ggiraasi esaana okukwata obulungi...'\n'Omwana omuwala alinga ggiraasi esaana okukwata obulungi...'\nGavumenti etaddewo bbiriyooni 110 okulwanyisa obwavu\nRema annyonnyodde by'ayiseemu ng'anoonya a...\n“Omwana omuwala ggiraasi, bw’esuulibwa wansi eyatika, ate bw’ekwatibwa obulungi ewangaala”. Kino abazadde tebalina kukikweka baana baabwe kubanga nabo bwe bakimanya beekuuma.\nBeat Aya 15 (ku kkono) n’omwana we ow’emyezi omukaaga ne Nancy Keche 15 n’omwana we ow’emyezi omunaana nga bali ku ddwaaliro e Adjumani.\nKKAMPEYINI y'okutumbula embeera z'abaana abawala n'okubakuumira mu masomero okutuusa nga bamazeeko etandise. Kkampeyini eno ey'emyezi esatu ewomeddwaamu omutwe Vision Group efulumya ne Bukedde ng'egenda kubumbujjira ku mikutu gya Vision Group gyonna.\nEnteekateeka eno ewagirwa ekibiina ky'amawanga amagatte ekya United Nations Population Fund (UNFPA) n'enteekateeka y'Ensi yonna eya ‘Global Strategic Plan' erina okulaba ng'abaana abawala tebakabassanyizibwa, bamanyisibwa ebikwata ku kwegatta n'okuzaala n'okukunga Bannayuganda bonna okutuukiriza obuvunaanyizibwa bwabwe ku baana naddala abawala.\nKkampeyini eno etuumiddwa TUUKIRIZA EKIROOTO KYO.\nKanoonya, heedimasita wa Kololo SSS\nAbantu bagenda kuweebwa omukisa okulonda abo be balowooza nti bakoze kinene okulwanirira omwana omuwala, bawandiikibweko.\nAkulira UNFPA mu Uganda Alain Sibenaler yagambye nti alina essuubi nti kkampeyini eno yaakuleetawo enkyukakyuka eyamaanyi eyambeko abaana okutuukiriza ebirooto byabwe.\nYaakuyamba abantu okwongera okumanya ebikwata ku kuzaala, okukendeeza omuwendo gw'abafiira mu ssanya n'enkola z'obuwangwa ezityoboola abakyala nga okubakomola.\nKkampeyini etandise etambulira butereevu mu bigendererwa bya Vision Group, okuvangayo okuwandiika n'okwogera ku nteekateeka z'ebyobulamu eziyamba abantu n'okuleetawo enjawulo mu bulamu bwabwe.\nCatherine Mwesigwa amyuka akulira olupapula lwa New Vision yagambye nti kkampeyini ya "Tuukiriza Ekirooto kyo' eruubirira kumulungula nsonga nga zino.\nEra asuubira nti kkampeyini w'eneggweerako, abavubuka bajja kuba nga basobola okukubaganya ebirowoozo ku bibanyiga ne basalawo eky'okukola.\nYagambye nti abaana abawala bateekwa kubeera mu masomero so si kuzaala era bateekwa okutaasibwa ku bikolwa ebibanyigiriza.\nOkubeera abayiiya gumu ku miramwa gya kkampeyini eno, Mwesigwa yakunze abantu abakulu okwogeranga n'abato babalambike.\nABAZADDE MMWE MULINA OMULIMU OMUNENE MU KUKUZA ABAANA ABAWALA\nEdward Kanoonya omukulu w'essomero lya Kololo SSS agamba: Okusobola okukuumira abaana abawala mu masomero , abazadde balina okukola omulimu ogw'amaanyi era ogubasuubirwamu.\nAbazadde bombi balina okutuula n'omwana waabwe omuwala ne bamubuulirira era ne bamutegeeza nti ‘mwana muwala'.\n"Omwana omuwala ggiraasi, bw'esuulibwa wansi eyatika, ate bw'ekwatibwa obulungi ewangaala". Kino abazadde tebalina kukikweka baana baabwe kubanga nabo bwe bakimanya beekuuma.\nOkukuumira abaana abawala mu ssomero, abazadde balina okukakasa nti babawa ebyetaago ebibayambako mu bulamu obwa bulijjo. "Abazadde bwe bamala okukola ogwabwe, olwo naffe abasomesa nga twongerezaako. Tetusobola kukuumira baana bawala mu masomero ng'abazadde tebakoze gwabwe. Omusomesa omu alabirira abaana abasukka mu 50.\nKino kimubeerera kizibu okutuuka ku buli mwana ate ng'omuzadde asobola bulungi okutuula n'omwana we n'abaako by'amugamba.\nFr. Kintu okuva e Mityana.\n‘BULI MUNTU ALINA OLUBIMBI OLW'OKULIMA'\nRev. Fr. Joseph Kintu omumyuka wa Bwanamukulu w'ekigo kye Naluggi mu ssaza lya Kiyinda-Mityana era nga y'atwala amasomero mu kigo ky'e Naluggi agamba:\nAbaana abawala embeera mwe bakulira si nnungi n'akamu ensangi zino, abazadde naddala abasajja babeera mu mwenge olwo bwe badda awaka ne batandika okuyombagana n'okulwana ng'abaana balaba.\nKino kirina engeri gye kiyingira mu bwongo bw'abaana naddala abawala ne beetamwa awaka. Omwana bwe yeetamwa awaka kitegeeza n'emikisa gy'okusoma giba gikendeera.\nAwo nno abazadde balina okukakasa nti bateekawo embeera ewa abaana emirembe naddala nga bali waka olwo n'essomero baba bajja kulyagala.\nEkirala balina okubawa ebikozebwa nga ne bwe baba batuuse mu nnaku zaabwe ez'ekikyala tebeeraliikirira.\n"Omuzadde otuma otya omwana omuwala ku luzzi ekiro! Ye lwaki omuleka awaka n'ogenda okucakala n'odda mu budde bw'ekiro" Fr. Kintu bwe yabuuzizza.\nAgamba nti ne gavumenti erina okunyweza amateeka, erina okukakasa nti omuntu aggye omwana omuwala mu ssomero akwatibwa era n'avunaanibwa. Wabula nga byonna ebyo bikolebwa, tetulina kwerabira kusabira baana baffe. Katonda y'akola byonna.\nAbaasendebwa e Wakiso baagala Gavt. ebafunire gye balaga


Bukedde Online - Leero mu mboozi yaffe n'omukenkufu tukulaze engeri gy'oyinza okukola eddagala ly’engatto okuva mu butto w’ensogasoga\nLeero mu mboozi yaffe n'omukenkufu tukulaze engeri gy'oyinza okukola eddagala ly’engatto okuva mu butto w’ensogasoga\n'Guno gugenda kuba mwaka gwa kaasammeeme...\nNyanzi (wakati) ng’alaga bw’okola eddagala ly’engatto mu nsogasoga.\nNTWALA omukisa guno okwongera okukwebaza olw’okugoberera emboozi zange ekiseera kyonna, ekitegeeza nti ssinga onookola bw’otyo ojja kwongera okugaggawala n’okukyusa obulamu mu 2019.\nWiiki ewedde nakulaze bizinensi ez’enjawulo z’ogenda okukolamu ssente. Nzize nkusomesa okukola amamera ne bizinensi endala, naye leero ka nkubuulire ku bizinensi y’okukola eddagala ly’engatto.\nJjukira eddagala lino lye njogerako lya butonde, noolwekyo abalina abaana abato awaka ne bw’aba aliridde mu butanwa tewabaawo mutawaaana. Eddagala ly’engatto lirina akatale kagazi naddala eryo eriddugavu kubanga amasomero ne ofiisi ezisinga lye zikkiriza.\nKino kiraga nti osobola okuliguza abayizi n’abakola mu ofiisi ezitali zimu. Emitendera gy’oyitamu ng’okola eddagala ly’engatto Eddagala lino likolebwa okuva mu butto w’ensigo z’ensogasoga ate nga nazo twazoogerako wano.\n1 Ddira kkiro y’ebizigo nga bino bye twesiiga.\n2 Tabulamu ebijiiko ebiwuuta enva ebya butto w’ensogasogaEbijiiko by’amafuta g’ettaala 10 gettaala.\n4 Teekamu ensaano y’olusennyente lw’amanda. Bino byonna bitabule wamu bijja kukola eddagala ly’engatto. Ebizigo by’ossaamu biyamba ebirungo bino okwetabula obulungi.\nAmafuta gayamba eddagala obutayonooneka, butto w’ensogasoga ayambaengatto okumasamasa ate n’obutakosebwa mazzi.\nAte olusennyente lukola langi enzirugavu. Ate tukuyigiriza n’okulikola mu langi ez’enjawulo.\nOsobola okuyiga okukamula butto okuva mu binyeebwa n’entungo ng’ono akozesebwa mu kufumba ate taliimu masavu ga butwa. Okumukamula kyangu, ojja ne tukuguza akuuma akakamula butto ono era kasita oyanikako ku binyeebwa n’entungo ng’okamula butto. Ebinyeebwa n’entungo birabika mu bifo bingi.\neBIKAMUDDWAAMU MMERE KU NKOKO Ate ebikamuddwaamu butto ebisigala osobola okubiriisa ensolo n’enkoko kubanga birimu ekiriisa nga n’abalunda ebyennyanja babikozesa.\nBUTTO W’ENSOGA SOGA AKOLA KU BAPULEESA\nButto ono agwa ne ku ludda olw’ebyobulamu kubanga mulungi ku balwadde ba puleesa n’abalumwa omubiri ky’ova olaba nga bamukozesa mu sawuna. Ako konna katale ate nga n’abasiika capati ne cipusi nabo bamukozesa era takosa bakasitoma baabwe.\nyiga okukola amajaani g’ekisubi Osobola okutandika okukola amajaani g’ekisubi omwaka guno. Ojja ne tukuyigiriza engeri gy’ofumba ekisubi n’ofunamu akawoowo kaakyo n’oluvannyuma n’ofumba n’amajaani n’ofunamu ekisubi.\nAmajaani gano abantu bagaagala era bagayaayaanira ku katale. Amajaani gano galina emigaso egitali gimu ng’okukkakkanya abazimba olubuto olw’omukka, okutta obuwuka obulwaza amannyo n’obutawunya kamwa, okwoza emisuwa, okuyamba abakyala obutalumwa nga bali mu nsonga, okuyamba ku alusa, okukendeeza ku asidi mu mubiri. Ate omubisi guyamba okusikiriza enjuki ku nnimiro amakungula ne geeyongera.\nEDDAGALA ERIKAZA OMUDDO Osobola okukola eddagala erikaza omuddo ate nga lya butonde eritagenda kutta biwuka birina mugaso mu ttaka. Tabula Viniga ng’ono bamukola okuva mu naanansi.\nl Funa kkiro ya Viniga\nl Liita ya butto w’ensogasoga\nl Ekitundu kya kkiro y’amasavu g’empuuta.\nl Ekitundu kya kkiro y’omunnyo oguva mu nniimu. Bino bitabule obitereke okumala wiiiki oluvannyuma otandike okuggyako miiru 100 ogatte mu liita z’amazzi 20 ofuuyire ennimiro yo.


Wikipedia gwe mukutu ogukwataganya ennimi ez’enjawulo ezekenneenyezeddwa nga guwandiikibwako abantu ab’enjawulo mu nkola ey’obwannakyewa. Wikipedia mutimbagano okuweerwa amagezi ku bintu ebitali bimu mu nsi. Amagezi gano gaweebwayo ku bwereere okuva mu bantu abokozesa ennimi 287 ez’enjawulo. Bannakyewa okwetooloola ensi eno baakawandiika ku mitwe egy’enjawulo egiwerera ddala obukadde makumi asatu mu nnimi ez’enjawulo 287 be ddu, nga mw'otwalidde n’ebiwandiiko ebiwera obukadde buna n’emitwalo ana nga bya lulimi Olungereza. Omuntu yenna asobola okweyunga ku mutimbagano guno, ne yekenneenya ebiwandiiko ebiriko, era asobola okukola enkyukakyuka okusinzira ku bukugu bwe ku kiwandiiko ekyo. Wikipedia gwe mukutu ogusinga okweyunirwa mu kunoonyereza ku magezi ag’enjawulo. Mu Mukutulansanja, 2014, olupapula “New Times” mu Bungereza lwakakasa nti Wikipedia ekwata kifo kya kutaano mu nsi yonna mu mitimbagano gya yintaneeti egikozesebwa. Kino kyesigamizibwa mu miko gy’ebiwandiiko obuwumbi kkumi na munaana (18) egisomebwa abantu abasukka mu bukadde ebikumi bitaano (500) buli mwezi, okusinzira ku mukutu ogwa comScore. Mu mikutu egikulembedde Wikipedia, mulimu ogwa Yahoo, ogwa Facebook, Microsoft n’ogwa Google, era ng’ogusinga mu mikutu egyo gukyalirwa abantu akawumbi kamu n’obukadde bibiri buli mwezi. Jimmy Wales ne Larry Sanger be baatandika Wikipedia nga 18 Gatonnya 2001. Ye Larry Sanger ye yayiya erinnya Wikipedia ng’alijja mu” kagambo “Wiki” akategeza “ekyangu” mu lulimi lw’e Hawaii n’ekigambo “pedia” ekitegeza “obugunjufu mu lulimi Oluyonaani. Enkola ya Wikipedia eyawunkana ku mpandiika y’ebitabo omuweerewa amagezi ebimanyiddwa ennyo ate n’olw’okuba nti bingi ebiwandiikibwamu tebikwatagana na bya njigiriza mu matendekero, kigireetedde okuganja ennyo mu by’amawulire. Mu mwaka 2006, akatabo Time Magazine ak’e Bungereza kaalonda Wikipedia ng’omukutu oguleese enkulaakulana ey’omujjirano ku mitimbagano gya yintaneeti nga gukozesebwa obukadde n’obukadde bw’abantu okwetooloola ensi eno, nga kwegattidwako n’emikutu emirala emiganzi ennyo nga Youtube, Reddit, Myspace, ne Facebook. Wikipedia gufuuse omukutu oguyaayaanirwa ennyo mu by’amawulire naddala ago agaakagwawo.\nWadde ng’enkola ya Wikipedia ewa omukisa buli muntu okuwandiika eby’amagezi era n’abiteeka ku mukutu guno, oluusi mubaamu ebiwandiikiddwa nga mulimu ebibulamu, nga tebituukiridde ate olusi abantu bagweyambisa okwonoona ebiwandiiko eby’amagezi.\nMu 2005, mu kunoonyereza kw’abakugu b’ekitongole ekya “Nature”, kyazuulibwa nti ebiwandiiko bya Sayansi 42 ku mukutu gwa Wikipedia byageraageranyizibwa nga bituukana bulungi n’ebyo ebiwandiikiddwa ba kagezimunyu mu kitabo ekiganzi ennyo ekya Encyclopedia Britannica.\nBino bigyidwa ku "https://lg.wikipedia.org/w/index.php?title=Wikipedia&oldid=25950"\nLuno olupapula lwasemba okukyusibwamu ku 14:01, 21 Gwamusanvu 2021.


2 Abakkolinso 1-6\n1 Paulo, omutume wa Kristo Yesu olw'okwagala kwa Katonda, ne Timoseewo ow'oluganda, eri ekkariisa ya Katonda eri mu Kkolinso, awamu n'abatukuvu bonna abali mu Akaya yonna:\n5 Kuba ebibonyoobonyo bya Kristo aga bwe byeyongera ennyo gye tuli, era bwe kutyo n'okusanyusibwa kwaffe kweyongera nnyo ku bwa Kristo.\n6 Naye bwe tubonaabona, tubonaabona olw'okusanyusibwa n'okulokoka kwammwe; era bwe tusanyusibwa, tusaayusibwa olw'okusanyusibwa kwammwe, okuleeta okugumiikiriza ebiboayoobonyo ebyo naffe bye tubonyaabonyezebwa:\n7 era okusuubira kwaffe kunywera eri mmwe; nga tamanyi nti nga bwe mussa ekimu mu bibonyoobonyo, era bwe mutyo musse ekimu ne mu kusanyusibwa.\n17 Kale bwe nnali njagala bwe ntyo, nnalagaalaganya? oba bye ateesa, mbiteesa kugoberera mubiri, nze okuba n'ebyo nti weewaawo, weewaawo, ate nti si weewaawo, si weewaawo?\n21 Naye. atunyweza ffe awamu nammwe mu Kristo, era eyatufukako amafuta, ye Katonda;\n3 N'ekyo nnakiwandiika bwe ndijja abo baleme okunnakuwaza abagwanira okunsanyusa; kubanga nneesiga mmwe mwenna, ng'essaayu lyange lye lyammwe mwenna,\n5 Naye omuntu bw'aba annakuwazizza, abatanakuwazizza nze, wabula mmwe mwenna, so si mwenna, nneme okuzitowa ennyo:\n7 kyekivudde kibagwanira mmwe okumusonyiwa obusonyiyi n'okumusanyusa, afaanana bw'atyo mpozzi aleme okumirwa enaaku ze nga ziyinze obungi.\n10 Naye gwe musonyiwa ekigambo, nange mmusonyiwa: kubanga nange kye asonyiye, oba nga nsonyiye, nkisonyiye ku lwammwe mu maaso ga Kristo;\n13 ssaalaba kuwummula mu mwoyo gwange, olw'obutasanga Tito muganda wange: naye ne mbasiibula ne ŋŋenda mu Makedoni:\n14 Naye Katonda yeebazibwe, atutwala bulijjo ng'abawangulwa mu Kristo, n'atubikkuza evvumbe ery'okumutegeera ye mu buli kifo,\n16 eri abo ababula a tuli vvumbe eriva mu kufa erireeta okufa; naye eri bali tuli vvumbe eriva mu bulamu erireeta obulamu. Era ebyo ani abiyinza?\n17 Kubanga tetuli nga bali abasinga obungi, abatabanguzi ofwamambo kya Katonda: mu maaso naye olwa Katonda, mu ga Katonda bwe tutyo bwe twogera mu Kristo.\n1 Tutanula nate okwetendereza fekka? oba twetaaga ebbaluwa, ng'abalala, ez'okutendereza eri jnmwe, oba eziva gye muli?\n2 Mmwe muli bbaluwa yaffe, ewandiikiddwa mu mitima gyaffe abantu bonna gye bategeera, basoma; .\n3 nga mulabisibwa okuba ebbaluwa ya Kristo, ffe gye twamuweererezaamu, etaawandiikibwa na bwino, wabula Omwoyo gwa Katonda omulamu; si ku bipande eby'amayinja, wabula ku bipande mitima egy'omubiri\n5 si kubanga fekka tulina obuyinza, okulowoona ekigambo kulowooza ekigambo kyonna nga ekiva gye tuli; naye obuyinza bwaffe buva eri Katonda\n6 era eyatuyinzisa ng'abaweereza b'endagaano empya; si baweereza ba nnukuta, wabula ab’omwoyo: kubanga nnukuta etta; naye omwoyo guleeta obulamu.\n7 Naye\toba okuweereza okw’okufa okwali mu nnukuta, okwasalibwa ku mayinja, kwajjira mu kitiibwa, amayinja, kwajjira mu kitiibwa, abaana ba Isiraeri n'okuyinza ne batayinza kwekaliriza maaso ga Musa olw'ekitiibwa ky’amaaso ge; ekyali kigenda akuggwaawo:\n9 Kuba oba kitiibwa eereza okw'omusango kye ng’okuweereza okw'obutuukirivu kweyongera nnyo okusukkiriza kitiibwa.\n10 Kubanga ekyaweebwa ekitiibwa\ttekyakiwebwa mu kigambo kino, olw'ekitiibwa ekisinga ekyo.\n13 so si nga Musa eyeebi kkanga ku maaso ge, abaana ba Isiraeri balemenga okwekaliriza enkomerero y'ekyo ekyali kiggwaawo:\n18 Naye ffe fenna, bwe tumasamasa ng'endabirwamu ekitiibwa kya Mukama waffe amaaso, gaffe nga gaggiddwako eky'okubikkako, tufaananyizibwa engeri eri' okuva mu kitiibwa okutuuka mu kitiibwa, nga ku bwa Mukama waffe Omwoyo.\n2 naye twagaana eby'ensonyi ebikisibwa, aga tetutambulira mu bukuusa, so tetukyamya kigambo kya Katonda; naye olw'okulabisa amazima nga twetendereza eri omwoyo gwa buli muntu mu maaso ga Katonda.\n4 katonda ow'emirembe gino be yaziba amaaso g'amagezi gaabwe abatakkiriza, omusana gw'enjiri ey'ekitiibwa eya Kristo, oyo kye kifaananyi kya Katonda, gulemenga okubaakira:\n9 tuyiggayizibwa, naye tetulekebwa; tumegebwa, naye tetuzikirira;\n12 Bwe kiyo okufa kukolera mu ffe, naye bulamu mu mmwe.\n15 Kubanga byonna biri ku bwammwe, ekisa ekyo bwe kyeyoagera olw'abangi kiryoke kyongezenga okwebaza Katonda aweebwe ekitiibwa.\n17 Kubanga okubonaabona kwaffe okuazitowa, okw'ekiseera ekya kaakano, wongerayongera nnyo okutukolera kidibwa ekizitowa eky'emirembe n’emirembe;\n18 ffe nga tetutuauuira ebirabika, wabula ebitalabika: nbanga ebirabika bya kiseera; naye ebitalabika bya mirembe na mirembe.\n1 Kubanga tumanyi nti, oba ng'ennyumba yaffe ey'ensiisira ey'omu nsi eryabizibwa, tulina eryazimbibwa tulina eyazimbibwa eva eri Katonda, ennyumba taazimbibwa na mikono, ey'emirenbe n'emirembe, ey'omu ggulu.\n3 bwe tulyambazibwa, mpozzi tuleme okusangibwa nga tuli bwereere:\n4 Kubanga ffe abali mu nsiisira eno tusinda, nga tuzitoowererwa; si kubanga twagala okwamburwa, wabula okwambazibwa, ogwo ogufa gulyoke gumirwe obulamu.\n7 mu kigambo eky'amazima, mu maanyi ga Katonda; lolw'ebyokulwanyisa eby'obutuukirivu mu mukono ogwa ddyo n'ogwa kkono,\n11 Akamwa kaffe kaasamiddwa eri mmwe, Abakkolinso, omutima gwaff'e gugaziye.\n15 Era Kristo atabagana atya ne Beriyali? oba mugabo ki eri omukkirizal n'atali mukkiriza?


Bukedde Online - Jas Mangat awangudde ez'e Mbarara n'awera\nJas Mangat awangudde ez'e Mbarara n'awera\nDominic Otuchet; Byalina okutereeza mu misinde\nJas Mangat awangudde ez'e Mbarara\nNNANTAMEGGWA wa 2012, 2013 ne 2016 mu mmotoka z’empaka, Jas Mangat, awangudde empaka z’e Mbarara n’alabula abavuzi abalala nti guno omwaka yajjiridde ngule yokka.\nMmotoka ya Mangat(ku ddyo)\nJas Mangat 1:47:56\nChristakis Fitidis 1:54:19\nSusan Muwonge 1:54:29\nUnissan Bakunda 2:0146\nDr. Ashraf Ahmed 2:03:27\nMangat agoba ngule yaakuna mu byafaayo,yenkane ne Charlie Lubega eyaziwangula mu 2001, 2002, 2003 ne 2005.\nWadde abadde amaze omwaka mulamba nga teyeetaba mu muzannyo guno, Mangat yategeezezza nti ku luno waakumalako kalenda era engule agyetaaga.\n“Ndi musanyufu nti mbadde mmaze ebbanga nga sivuganya kyokka bwe nkomyewo ne nsobola okuwangula. Kino kindaze nti nkyasobola okusitukira mu ngule y’omwaka era nja kuwaayo buli kimu okulaba nga kituukirira,” Mangat bwe yagambye.\nEmpaka zino ze zaagguddewo kalenda y’omwaka guno. Nnantameggwa w’omwaka oguwedde, Christakis Fitidis yamalidde mu kyakubiri n’addirirwa, Susan Muwonge eyaziwangula mu 2011.\nEmpaka eziddako zaakubeera Jinja ku wiikendi esooka mu March.\nEMPAKA TEZIWEDDE MIREMBE\nWadde Mangat yasobodde okumalayo enkontana zonna, banne abaamuddiridde tebaakikoze.\nEmpaka zaabadde za akutambulira ku nkontana 10 kyokka mu lusembayo, Adam Rauf eyabadde addiridde Mangat mu kusimbulwa, yalemereddwa okulumalako mmotoka ye bwe yafiiridde mu kkubo wakati n’eremesa endala okuyitawo.\nKyatutte ebbanga mmotoka ya Rauf okuggyibwa mu kkubo kyokka olw’okuba ezaabadde zigigoberera zaabadde zimaze okusimbula, abategesi baasazeewo olukontana olwo lusazibwemu kuba baabadde tebakyalina ngeri gye babalamu budde.\nNg’amateeka bwe galagira, buli muvuzi eyabadde mu lukontana luno, ng’oggyeeko Rauf, yaweereddwa obudde bwe bumu nga Mangat bwe yakoze.\nEmpaka zino ezaavugiddwa okumala ennaku ebbiri, zaajooze abavuzi ab’amannya bwe baalemeddwa okumalako. Zaatandise ne Ponsiano Lwakataka ku Lwomukaaga ataasobodde kuvuga wadde kiromita 10.\nOkuvaamu kwa Lwakataka kwaddiriddwa okwa Hassan Alwi mu lunaku lwe lumu ng’abavuzi abalala okwabadde Ronald Ssebuguzi, Omar Mayanja, Leila Mayanja ne Adam Rauf tebannavaamu eggulo.\nOlwafuna olubuto baze n'aleetanga abakazi mu nju\nKabaka yasoose mu dduyiro e Kyaggwe\nEkibadde mu kalulu ka LC\nOkwogera kwa Pulezidenti Museveni eri eggwanga mu 'State House' e Ntebe\nKibadde kijjobi ku nga Kabaka ajaguza amatikkira ge ag'emyaka 26


Bukedde Online - Nakoowa abakazi abaddugavu\nNakoowa abakazi abaddugavu\nNjagala alina eddiini\nNjagala ananfunira omulimu\nAdded 16th September 2014\nOyagala mukazi afaanana atya? Njagala ow’okuwasa mulage laavu ate nga mweru nga nze.\nNze Andrew Kaggwa (waggulu).\nNnina emyaka 21.\nSinnaba naye nga nnaatera.\nOyagala mukazi afaanana atya?\nNjagala ow’okuwasa mulage laavu ate nga mweru nga nze.\nLwaki oyagala mweru?\nSaagala kuzaala baana baddugavu.\nAkwagala akufuna atya?\nAnkubira ku ssimu 0784539107.\nNZE Edith Namakula, mbeera Makindye. Nnina emyaka 30, njagala omwami ali wakati w’emyaka 35 -40 nga Muganda. Njagala gwe nnabeera naye nga mwetegefu okwekebeza omusaayi. Ali siriyaasi kuba 0793009167.\nNNINA emyaka 28 era nasoma. Nnoonya omusajja Omuzungu nga wa mpisa, mulokole, alina ku ssente ate nga mwetegefu okuwasa. N’omuddugavu nga toli muyaaye nkwaniriza wadde nga nsinga kwagala ava mu nsi z’ebweru. Asiimye wandiika ku mbabrenda432@gmail.com teekamu n’ekifaananyi kyo. Weetegeke okwekebeza omusaayi.\nNZE Mariyamu Birungi, mbeera Hoima. Njagala omwami omutuukirivu ng’ali siriyaasi okukola obufumbo. Njagala ali wakati w’emyaka 35 - 40. Nnina emyaka 32 n’abaana babiri. Alina siriimu tokuba. Njagala omusajja alina ku baana ate ng’asobola okulabirira amaka. Alina omulimu ate ng’anaasobola okundabirira kuba 0777222988.\nNNOONYA omusajja nga Musiraamu ate nga mwetegefu okuwasa. Njagala alina eddiini ate ng’amanyi n’amateeka agafuga okuwasa. Njagala ali wakati w’emyaka 35 - 40, nze nnina emyaka 31. Amannya nze Latifah . N, mbeera Nateete Buziga. Kuba 0789148150.\nNze Robinah Nakitende (mu kifaananyi).\nYe weddira ki?\nObuzibu osinze kubusanga wa?\nNnina ekizibu kyobutalaba n’obutaba na musajja.\nTewali kye sisobola kuba nsobola okufumba, okwoza engoye n’ebirala byonna.\nOyagala musajja alina bisaanyizo ki?\nNjagala omwetegefu okwekebeza omusaayi, asobola okunjagalira mu mbeera yonna gye ndimu, alina omulimu ogusobola okutubeezaawo, wakati w’emyaka 25 - 40, amanyi omukwano nga mwetegefu okukyala mu bakadde bange. Ndi ku ssimu 0702306368\nNDI wa myaka 47, nkuze mu myaka n’ebirowoozo, ndi munene n’obuwanvu obwekigero era ndagwa mu bantu. Njagala omwami akuze mu birowoozo nga wakigero mu bunene bwo n’obuwanvu era ng’alagwa mu bantu. Njagala alina empisa, alina omulimu gw’obuvunaanyizibwa, yeewa ekitiibwa atali muyaaye ng’ali wakati w’emyaka 50 - 65 ng’alina amaka.Tujja kusooka kwekebeza omusaayi n’oluvannyuma tunoonye ky’okukola. Anoonya sugammami, afuuwa ssigala, Omulokole, omutono, omumpi n’atali siriyaasi temutawaana. Kuba 0754504633 okuva ku ssaawa 10:00 ez’akawungeezi.\nNDI wa myaka 30. Njagala omusajja ali siriyaasi ate nga mwetegefu okuwasa. Njagala ali wakati w’emyaka 30 - 50. Njagala alina ku ssente , atya Katonda ate nga tabeera mu kyalo. Kuba 0758692807.\nNZE Kato Joe Oscar. Njagala sugammami eyeetongodde ng’alina ennyonta y’omukwano. Njagala atya Katonda ate ng’anjagaliza okukola. Kuba 0704688860.\nNZE Charles Lubega, nnina emyaka 27. Njagala ali wakati w’emyaka 20 - 35 asobola okugumiikiriza obwavu. Kuba ku ssimu 0750535734.\nAMANNYA gaffe maama?\nNze Sharifah Nantume (mu kifaananyi).\nSizaalangako era sifumbirwangako.\nMusajja alina kubeera na bisanyizo ki?\nOmusajja gwe njagala alina okuba Omusiraamu, alina ku ssente nga wa myaka 30 n’okweyongerayo nga mwetegefu okumwanjula mu bazadde bange n’okunkolera bizinensi.\nOlwo aba akusiimye akufuna atya?\nNdi ku ssimu 0786797063.\nNZE Vicent Walakira, nnina emyaka 30. Njagala sugammami ng’alina ssente wadde nga nnange nnina. Njagala ali wakati w’emyaka 35 - 50. Mbeera Makindye. Kuba 0755244930.\nNZE Dalton, ndi mu Sudan nga nnina emyaka 35. Nnasoma era nkola. Njagala omukyala ali wakati w’emyaka 30 - 40 afuuke mukwano gwange, mwagalwa wange ate mukyala wange gwe tuneesigang’ana mu mukwano ogw’ekyama oba ogw’obufumbo. Njagala alabika bulungi ate nga takyasabirwa mu byanfuna. Eyeesobola kuba +211955139024.\nNNOONYA omukazi omulungi, muntumulamu nga wabuvunaanyizibwa. Njagala ali wakati w’emyaka 30 - 40. Tusooka kwekebeza musaayi. Saagala mumpi, azaala era saagala muyaaye. Kuba 0715347710 oba 0774676042.\nNNINA emyaka 45. Njagala omukyala atali Musiraamu ng’aweza emyaka 30. Njagala atali ku byakuzaala ate nga mwetegefu okufumbirwa. Asiimye kuba 0754357097 oba 0730055052. Saagala abiipinga n’ow’Envuma totawaana.\nNze Simon Musisi, mbeera Kammengo e Mpigi. Ndi Mukatoliki ayagala ennyo eddiini yange. Nnina emyaka 23 era siwasangako. Nnina omulimu wabula nkyapangisa. Njagala omukazi alina omulimu ne bwe guba si gwa bbeeyi nnyo. Njagala amanyi omukwano ate nga mwetegefu okunzaalira atang’aane kucakala kuba ndi musajja anyumirwa ebyamasanyu. Omusiraamu saagala wabula sisosola mu mawanga. Asiimye kuba ku 0789-085235.\nNZE Geoffrey Makumbi, mbeera Kyabakuza Masaka. Njagala omubeezi nga tasukka myaka 26 ng’ewaabwe balina ku ssente ate nga mugumiikiriza. Njagala asobola okubeera mu kyalo, alina empisa, mweru nga yatendekebwa bulungi ewa ssenga. Njagala alina eddiini, Muganda, Musoga, Munyankole oba Mutooro. Omwetegefu kuba 0701909277 oba 0730388256.\nNze Julius Nuwamanya (mu kifaananyi).\nOyagala mukazi alina bisaanyizo ki?\nNjagala alabika obulungi ng’ali wakati w’emyaka 20 - 27, alina empisa nga mwetegefu okunzaalira n’okwekebeza omusaayi.\nAbakwetaaze bakufunye batya?\nNdi ku ssimu 0752859801.\nMukyala wange awunya\nMusisi alagidde bayinginiya okukola enkyukyuka ku Jinja Road\nBonna bagaggawale tumufuna tutya?\nCranes eyingidde enkambi okwetegekera Madagascar\nTtiimu ya Basketball esitidde okugend a Mozambique\nPalamenti ewadde Cranes obukadde 213


Lwaki Wandifubye Okutegeera Ebiri mu Bayibuli?\n“Bayibuli kitabo kya ddiini ekimanyiddwa ennyo. Naye si kitabo kya Bacayina era si kyamugaso gye bali.”—BYAYOGERWA LIN, OW’OMU CHINA.\n“Olaba n’ebitabo ebitukuvu eby’eddiini yange ey’Abahindu byannema okutegeera, kati olwo nnyinza ntya okutegeera Bayibuli?”—BYAYOGERWA AMIT, OW’OMU BUYINDI.\n“Bayibuli ngissaamu ekitiibwa kubanga kitabo kya dda era nnawulira nti kye kisinga okugulibwa. Naye nze sigirabangako.”—BYAYOGERWA YUMIKO, OW’OMU JAPAANI.\nAbantu bangi okwetooloola ensi Bayibuli bagissaamu nnyo ekitiibwa. Kyokka bangi tebamanyi bigirimu era n’abo abaliko bye bamanyi, bamanyi bitono ddala. Ekyo kituufu nnyo bwe kituuka ku bantu ababeera mu nsi eziri mu ssemazinga wa Asiya. Naye era ne mu nsi Bayibuli mwe zibunyisiddwa ennyo, bangi tebamanyi bigirimu.\nNaye oyinza okuba nga weebuuza nti, ‘Okutegeera ebiri mu Bayibuli kingasa kitya?’ Okutegeera ebiri mu kitabo ekyo ekitukuvu kijja kukusobozesa:\nOkuba omumativu era omusanyufu\nOkugonjoola ebizibu by’amaka\nOkukolagana obulungi n’abalala\nOkumanya engeri y’okukozesaamu obulungi ssente zo\nNg’ekyokulabirako, Yoshiko abeera mu Japaani yayagalanga okumanya ebiri mu Bayibuli era n’asalawo okugisoma. Biki ebyavaamu? Agamba nti, “Bayibuli ennyambye okuba n’obulamu obw’amakulu era n’essuubi erikwata ku biseera eby’omu maaso. Kati obulamu bwange bulina ekigendererwa.” Amit, ayogeddwako waggulu, naye yasalawo okusoma Bayibuli. Agamba nti: “Nneewuunya nnyo okukimanya nti Bayibuli erimu amagezi agasobola okuyamba buli muntu.”\nBayibuli eyambye abantu bukadde na bukadde. Lwaki naawe togisoma n’olaba engeri gy’eyinza okukuyambamu?\nOkumanya engeri endala Bayibuli gy’eyinza okukuganyulamu, soma akatabo akalina omutwe Amaka Gammwe Gasobola Okubaamu Essanyu, akaakubibwa Abajulirwa ba Yakuwa.


Bukedde Online - Aba Poliisi ababadde bavunaanibwa okutta Kirumira bateereddwa\nAba Poliisi ababadde bavunaanibwa okutta Kirumira bateereddwa\nPulezidenti asisinkanye abagagga abalwanira...\nOWA poliisi ya Old Kampala n’owa Flying Squad abaakwatibwa ku by’okufa kw’eyali omuduumizi wa poliisi y’e Buyende ASP Mohammad Kirumira amagye gabatadde.\nIsmael Ssenono eyali omuduumizi w’ebikwekweto ku Old Kampala, yeyasooka okukwatibwa mu muyiggo gw’abatta Kirumira nga September 8, 2018. Ssenono baamukima mu ofiisi ya mukama we Charles Nsaba nga bamugambye nti baali baagala kukola naye kikwekweto.\nAbaakwata Ssenono, baali bajaasi ba kitongole ky’amagye ekikessi ekya CMI abaali bakolera ku biragiro okuva ewa pulezidenti. Mukama we, tebaamutegeeza nti musajja yali akwatiddwa baamutwala nga abaali bagenda okukola ekikwekweto naye.\nOkusinziira ku miikwano gye beyanyumirizzaako gyabadde, Ssenono bwebaamukwata babadde bamukunya ayogere lwaki yatta Kirumira.\nOkusinziira ku nsonda, Pulezidenti okuwa ekiragiro okukwata Ssenono baali bamutegeezezza nti, abatta Kirumira baali bamayinja ba poliisi era Ssenono yeyali asinga okubeera ku jjinja erya wansi.\nEnsonda zaagaseeko nti, Ssenono bwebaamubuuzizza nebakizuula nti talina kakwate konna ku bya kutemula Kirumira, baasazeewo okumutta kyokka nebamutegeeza nti, baabadde bakumuyita essaawa yonna abayambeko mu kunoonyereza kubanga alina obukugu bungi naddala mu bikwekweto.\nSsenono bwetwamunoonyezza okubaako kyannyonnyola yagambye nti, ensonga za bannamagye ye tasobola kubaako kyayogera.\nOmulala eyayimbuddwa ye Deus Bamwesigye ‘Operative’ wa Flying Squad. Bamwesigye naye ba CMI be baamukwata nga kigambibwa nti alina ky’amanyi ku kutemulwa kwa Kirumira.\nOkufaananako ne Ssenono, ne Bamwesigye baamuyimbudde oluvannyuma lw’okukizuula nti eyabawa amawulire yabawubisa.`\nEnsonda mu magye zaategeezezza nti, abantu bangi bebakwata ku by’okutemula Kirumira wabula bebazuula nti tebalina kakwate, babayimbula nebadda ewabwe era waliwo n’abasiraamu b’e Kawempe bebasooka okuyimbula.\nAmagye bye gazudde ew’omusajja gwe bavunaana okutta Kirumira\n‘Basajja ba Kitatta katono banzitire omwana’


Demba Ba anaakaabya abaali bakamaabe? | Dembe FM 90.4\nDavid Silva: City gwetunuulidde.\nKiraabu ya Newcastle yali eragayizza oluvannyuma lw’okutunda Demba Ba, naye abazannyi Abafalansa be yaguze omuli Mapou Yanga-Mbiwa, Mathieu Debuchy, Yoan Gouffran ne musaayimuto Massadio Haidara basobola bulungi okubataasa Chelsea n’etasajjalaatira ku St. James Park.\nNewcastle ne Chelsea\nOmutendesi wa Chelsea Rafa Benitez mu kaseera w’abeera afunidde ku ssuubi ate ebizibu bimugwira n’asuula oba n’agwa maliri, olwo abawagizi ne bamuyeeja buto. Akyalira Newcastle enkya wakati mu kiyongobero olw’okugwa amaliri ne Brentford mu za FA wiikendi ewedde! Kyokka kino tekimutiisa nnyo kubanga Chelsea ebadde ekola bulungi ku bugenyi nga n’enkyala zaabwe ettaano ezisembyeyo bavuddeyo na buwanguzi. Yo Newcastle emipiira gyayo ebiri gy’esembye okuzannyira awaka bagikompodde ng’eri na mu kifo kya 16 mu nsengeka za Premier liigi.\nNewcastle yadde nga yatunda Demba Ba gye buvuddeko n’eragaya ku lugoba oluteebi, yasobodde okugulayo Abafalansa bataano omuli Yanga-Mbiwa, Mathieu Debuchy, Yoan Gouffran ne Massadio Haidara. Bano b’eyinza okusibirako olukoba okukaabya Chelsea akayirigombe. Ekizibu kye balina kwe kuba nti babadde bazannyira mu liigi ndala nga kiyinza okubeetaagisaayo akaseera okumanyiira.\nOkudda kwa John Terry kuggumizza ekisenge kya Chelsea, ekiyinza okuwa Lampard, Oscar ne Juan Mata okunoonyeza Benitez obuwanguzi nga tebeeraliikirira kifa mu kisenge. Jjukira nti abawuwuttanyi ba Newcastle nga Hartem Ben Arfa ne Cheick Tiote guno tebagenda kuguzannya. Ppaasi za Cesar Azpilicueta zaajojobya Arsenal ne Stoke gye buvuddeko era teweewuunya nga Benitez atadde Oscar oba Mata ku katebe yadde nga ne Eden Hazard ali ku kkoligo!\nYo Newcastle ewummudde ekimala kubanga yasemba okuzannya omupiira ogw’amaanyi nga January 19 ne Aston Villa. Era abawagizi essuubi balirina mu bateebi Papiss Demba Cisse ne Shola Ameobi n’abawuwuttanyi Sylvain Marveaux ne Jonas Gutierrez okubataasa.\nMan City ne Liverpool\nGuno gwakunyumira abalabi era gutadde omutendesi Roberto Mancini ku bunkenke. Tamanyi oba nga kapiteeni Vincent Kompany anaazannya nga ne kaliddaluwe Mario Balotelli yasibyemu ebyanguwa n’adda ku butaka mu Yitale gy’agenda okuzannyira AC Milan mu nteekateeka empya. Yadde nga Liverpool erabika ng’etayina kigendererwa, esobola okukola ekyewuunyo, n’olaba ba kyampiyoni bwe batunula embebere!\nCity yaakagwa amaliri ne QPR era ekimanyi bulungi nti ensobi gy’ekola mu guno eyinza okuseerereza Man United ekkubo eriwangula ekikopo. Newankubadde City yakiwangula ku lunaku olusembayo sizoni ewedde, Mancini ne batabanibe bakimanyi bulungi nti Sir Alex Ferguson ayinza obutabaganya kukitwala mirundi ebiri egy’omuddiringanwa okuggyako nga bagisalidde amagezi.\nLiverpool lwe yasemba okusisinkana City yakubwa 0-3 nga James Milner, Yaya Toure ne Sergio Aguerro be baagiteebera yadde nga mu mupiira gwe gumu ate Gareth Barry teyagumalaako bwe baamuwa kkaadi emmyufu. Mancini alina okumanya nti eby’okusajjalaatira awaka tebikyakola era alina kukola nnyo okulaba ng’awona ekibambulira okuva eri omulabe. Alina eddibu lya Yaya Toure, ali mu Afcon e South Africa, kyokka alabika kumusikiza Milner okusobola okuwamba amakkati. Stewart Downing ne Raheem Sterling balina okwefunza wingi zombi okusobola okukolera Luis Suarez ne Daniel Sturridge emikisa omuva ggoolo. Kino okutuukirira, Liverpool erina okukakasa nti Jordan Henderson, kapiteeni Steven Gerrard ne Joe Allen tebasumagirira mu makkati abateebi ba City ne babayita ku lugwanyu.


Bukedde Online - Museveni akalambidde ku ky'okuwanika abasibe ku kalabba: 'Ekibonerezo kikyaliwo'\nAbasawo basabye Palamenti esse ku Gav't akazito...\nBasonze ku bintu 4 ebyavuddeko Magara okuttibwa...\nPULEZIDENTI Museveni alaalise nti agenda kussa omukono ku kiragiro ky’okuwanika abasibe abasingisibwa emisango gya nnaggomola bawanikibwe ku kalaba abantu bakimanye nti ekibonerezo kikyakola.\nOkuva ku kkono omulamuzi Yorokamu Bamwine, minisita Kahinda Otafiire, Ssaabalamuzi Bart Katureebe, Pulezidenti Museveni ne Paul Gadenya oluvannyuma lwa Museveni okuggulawo olukuhhaana lw'abalamuzi e Munyonyo.\nMuseveni yagambye nti y'abadde aginya abazzi b’emisango obutawanikibwa ku kalabba kyokka nga kkooti yalagira dda naye kati kagenda kubajjutuuka.\nBino Museveni yabyogedde aggulawo olukuhhaana lw’abalamuzi olwa 20 olwatudde e Munyonyo. Yagambye nti wadde ebibiina by’obwannakyewa bingi byagala ekibonerezo kya kalabba kiggyibwewo nga bwe kyakolebwa mu nsi z’e Bulaaya, balina okukimanya nti endowooza ya Bannayuganda ya njawulo nnyo ku b'e Bulaaya.\nMuseveni yakoma okuteeka omukono ku kiragiro ky’okuwanika abasibe ku kalabba mu 1999 era abantu 27 omwali ne Musa Ssebulumbi eyasingisibwa omusango gw’okutta Eldard Medard Luttamaguzi mwe yawanikibwa.\nYakuutidde abalamuzi okusooka okulowooza ku ndowooza z’abantu nga bagenda okusala ebibonerezo era nabakuutira nti bwe baba baagala okuleetawo embeera y’obwegugungo mu bantu, bageze bawe omuzzi w’omusango ekibonerezo ekisaamusaamu ng’abadde agwaana kalabba.\nMuseveni era yalaze obwennyamivu olw'engeri kkooti gye yakuttemu ensonga z’abakinjaagi abaasangibwa n’ennyama nga bagitaddemu eddagala ly’abafu.\nYagambye nti “omuntu azannyira ku bulamu bw’abantu mumuwa mutya ekibonerezo ky’okusibwa emyezi 8 gyokka? Ssinga nze eyabadde mu kkooti nandibadde musiba emyaka nga 20,” Museveni bwe yagambye.\nKu nsonga y’okwongeza abalamuzi emisaala Museveni yagambye nti tukyabbulula byanfuna bya ggwanga era tulina okukozesa akatono ke tulina.\nYagambye nti yadde ng'ensonga yaabwe ekolebwako, tagenda kumala gapapirira kukkakkanya ku kizibu wabula ayagala ensonga y’okubongeza emisaala ekolebweko lumu nga bwe kyakolebwa ku minisitule y’enguudo eyayongezebwa ssente n'etandika okukola enguudo eziri ku mutindo.\nMuseveni yagambye abalamuzi nabo balina okulowooza ku nsonga y’okukomya enguzi n’okulowooza ku musolo gwe bakuhhaanya.\nYagambye nti bwe baba basaba okwongezebwa emisaala, bave ku by’okusabira awamu n’ababayamba kubanga kiyinza okuzitoowerera Gavumenti .\nAte ye Ssaabalamuzi Bart Katureebe yagambye nti bakyetaaga okubongeza ku muwendo gw’abalamuzi mu madaala gonna n’okulongoosa ku mbeera mwe bakolera.\nMuseveni awagidde okuggya ekkomo ku myaka gya Pulezidenti


Bukedde Online - Engeri omukazi gy’akuuma ensulo n’etekalira\nEbyayambanga bajjajjaffe okutta eddya aba...\nNze simanyi bwe batuuka ku ntikko\nEMBEERA ya Nnabukalu kye kimu ku bisinga okweraliikiriza omukazi agenda mu kisaawe okuzannya akapiira.\nNnaalongo Aisha Nanfuka ng’anoga ekiyondo ekyeru.\nEMBEERA ya Nnabukalu kye kimu ku bisinga okweraliikiriza omukazi agenda mu kisaawe okuzannya akapiira. Omukazi atalina nazzi ga kyama tafuna ssanyu eran’omusajja tayinza kunyumirwa muzannyo nga munne amukalabula.\nOlw’okuba omukazi akimanyi nti buvunaanyizibwa bwe okubeera n’amazzi agamala\nbasobole okunyumirwa omukwano, bangi banywa ebiwooma n’ebikaawa, basobole okufuna ttaapu etobya omusajja olwo akakase nti ddala omukazi gwe yafuna ddala anyumisa ekyeso.\nANI AVUNAANYIZIBWA KU MAZZI\nBuli mukazi azaalibwa ng’alina amazzi g’ekyama. Era omuwala bw’atandika okuvubuka, amazzi gano oluusi gatandika okuvaayo nga matonotono, naddala mu biseera mw’asuulira eggi. Amazzi ago gaba meeru era nga galimu akanaanuuka ng’eminyira .\nOmukazi bw’afuna obwagazi amazzi gateekwa okujja mu bukyala. Mu kusooka gaba\nganaanuuka okuseereza ekkubo. Wabula omukazi gy’akoma okufuna obwagazi amazzi gagenda gakyuka, okutuukira ddala kwago g’afuna ng’amazeemu akagoba.\nOmukazi ng’ayiira mukwano gwe amazzi.\nLWAKI ABAKAZI ABAMU BANNABUKALU\nWadde buli mukazi alina obusobozi okuba ne ttaapu efukumula ag’emugga, waliwo oluusi\nembeera eziremesa. Okugeza omukazi ali mu bufumbo nga talina ssanyu, kiba kizibu okufuna\n“Omukazi okufuna obwagazi ateekwa okuba ng’obwongo bwe butereevu era nga musanyufu.\nObwagazi bwe bujja olwo ng’omubiri gusumulukuka era nga ne ttaapu zizibukuka.\nOmukazi alina ebimweraliikiriza tayinza kukuwa mazzi gaggweera ne bw’omunoonya okuva ku nkya okusuula enjuba.\nEkirala, endwadde ez’engeri zonna zikosa omukazi n’atafuna mazzi. Ate bwe kituuka ku\nndwadde z’ekikaba kiyitirira kubanga ayinza okuba ng’alumizibwa mu bitundu\nebyegatta era wano kiba kizibu okufuna amazzi agawera.\nWaliwo n’abagamba nti enkola za kizaalaggumba zirina engeri gye zitaataaganyaamu ttaapu omukazi n’akala. Kino bakyesigamya mu nsonga nti ebikozesebwa okugema okuzaala omuli empeke, kapiso n’ebirala, bikenddeeza ku mubisi mu mubiri ogukola amazzi gano.”\nKevin Gitta Nyanja akola ku nsonga z’omukwano agamba nti endwadde z’ekikaba ze zisinga\nokuvaako obuzibu kuba zizibikira enseke ezifulumya amazzi gano olwo omukazi n’abeera mukalu.\nBuli mukazi yakula bubwe era nga bulyoomu ttaapu ye efulumya amazzi ag’enjawulo okusinziira ku nkula ye. Kevin Gitta Nyanja annyonyola nti abakyala abamu bafulumya\namazzi emirundi etaano kyokka nga waliwo n’abatagiweza, naye nga tekitegeeza nti baliko\nOno agamba nti amazzi agasooka gajja ng’omusulo wabula kino kikola nnyo ku bawala naddala abo ababa beegasse n’abantu be batayagala. Kino abasinga baba bakyetegekedde era kizibu omusajja okukizuula.\nAmazzi agookubiri, g’ego ng’omukyala ali mu muudu y’okwegatta era nga munne amaze okumuteekateeka. Gano gaba ganaanuuka ng’eminyira era gano ge gaaniriza enkasi.\nWabula Edith Mukisa omukugu mu kubudaabuda abafumbo agamba nti omusajja bw’ayisa\nomukono n’azuula ng’amazzi gano gyegali, tekyandibadde kirungi kuyingira nnabunnya.\nMukisa agattako nti ssinga omusajja aba awulira ng’aweddeyo, asobola okwegatta\nwabula ateekwa okusigala ng’anoonya munne olwo ensulo zireme kukalira.\nEkika ekyokusatu geego agakola amaloboozi nga muli mu nsiitaano era mu kiseera kino, ebitundu bino naddala eby’omukyala biba byesooza wamu n’okwesenya nga naawe osobola okubyewulirako nga muli e Namboole.\nAgookuna g’ego omukyala g’afulumya ng’atuuse ku ntikko. Gano oluusi oyinza obutagalaba kuba abamu tegafuluma mu bukyala, wabula owulira nga geeyongedde mu bukyala.\nAgasembayo geego agajja nga mumaze okwegatta era nga gano gabaamu oluzigozigo.\nKISOBOKA BULI LUNAKU OKUBEERA NE TTAAPU\nEkimu ku bitakuza abasajja abamu emitwe kwe kuba nti bakyala baabwe olumu baba\nn’amazzi ate olulala ne gabula. Kino kireetera abamu okulowooza obolyaawo bakyala baabwe baliko ebiragalalagala bye bakozesa mu nnaku ezimu ekintu ekitali kituufu.\nEdith Mukisa abuulirira abantu yagambye nti tekisoboka mukazi kuba na taapu buli lwe mwegatta. Ono annyonnyola nti ebintu bingi ebitawaanya abakyala ebitabaganya kubeera na mazzi lubeerera nga muno mwe muli n’ekyokubeera nti buli gye weeyongera okukula, n’amazzi gano gye gakoma okukendeera sso nga mu bavubuka, olw’ebintu ebitali bimu, amazzi gano gasobola okubula.\nAyongerako n’annyonyola nti buli mukyala alina ‘menstral cycle’ era nga mu kiseera w’abeerera nga yaakava mu nsonga ze, abeera n’amazzi matono sso nga mu kiseera ng’asudde eggi, abeera n’amazzi mangi olw’obwagazi bw’abeera nabwo. Kino agamba nti kye kimu ku bitabula abasajja.\nOno ayongerako nti, n’engeri abasajja abamu gye bakwatamu bannaabwe nga bagenda e Namboole nayo oluusi tesobozesa mukazi kubeera na g’emugga.\nEKYAMA EKIRI MU BAKAZI B’OMU ANKOLE\nNatukunda Kemigisha ow’e Luzira agamba nti edda mu buwangwa bw’Abanyankole, omuwala bwe yawezanga emyaka 11 oba12 nga tanneegatta na musajja, mwannyina yattanga\nekinyonyi ekiyitibwa ‘Ekishamutuutu’. Yakyokyanga ne kisiriira, evvu ne baliteeka mu mmere\nOkusinga evvu lino baalitabikanga mu nva z’ebinyeebwa, entula oba katunkuma. “Kyokka olw’abawala okukeera okuganza abalenzi ennaku zino, kati eddagala lino balibawa\nku myaka 9 oba 10.\nEddagala lino likozesebwa emirundi esatu mu wiiki okumala omwezi oba okusinziira ku mazzi omuzadde g’ayagala muwala we abeere nago. Kino kye kireetera abamu okubeera n’amazzi agasukkiridde agatobya n’obuliri nga yalwawo ng’akozesa eddagala lino.”\nKemigisha agamba nti mu kiseera ng’omuwala alidde eddagala lino, omusulo gw’afuuyisa n’amazzi g’ekyama agamuvaamu gava n’olusu, wabula w’atuukira mu kiseera ky’okufumbirwa abeera yatereera nga takyavaamu lusu Kemigisha ateebereza nti\nabasawo abagaba eddagala erizibukula ensulo bandiba nga bagattamu evvu lino nga y’ensonga lwaki abakazi bwe balikozesa bavaamu olusu. Wano mu Buganda ekishamutuutu ly’ekkookootezi.\nENGERI GY’OLWANYISA EMBEERA YA NNABUKALU\nNnaalongo Aisha Nanfuna ow’e Kalagala, Ntenjeru annyonyola nti ebizibu by’obwannabukalu nazzikuno abakyala tebaabirinanga kubanga baali bamanyi ekikolo n’eddagala.\nAgamba nti waliwo eddagala egganda erimanyiddwa mu kuvumula ekizibu kino omuli;\nEkiyondo ekyeru; Kino kirimu amazzi era ng’okukyeyambisa olina okukisekula n’okamulamu amazzi agakirimu. Gano g’okozesa okutawaaza mu bukyala. Kino bw’oba okikozesezza kikuyamba ne kukwefunza. Mu ngeri y’emu, ekiyondo osobola n’okukigaaya era ne kikuyamba.\nBwanda; Omuddo guno nagwo omukyala ali mu mbeera ya nabukalu gusobola okumuyamba ddala okuva mu mbeera eno. Ono mukunyize mu mazzi era nga gano ge weeyambisa\nokunaaba wansi era n’ovaawo ng’oli talatibu.\nOlusiiti; Akaddo kano kawoomerera. Osobola okukakunya oba okugaaya obukoola era nga mu mbeera eno, obwannabukalu obeera obugobye.\nMutetere, Okra, Bamiya; Bino byonna bw’obeera obirya biseerera era nga bw’onyiikira okubikozesa, ttaapu yo ebeera jjulujulu. Yusuf Bukenya ow’omu Nyendo Masaka annyonyola\nnti omukyala anaalwanyisa ekizibu kino asobola okweyambisa emirandira gy’amatovu\nng’agifumba olwo amazzi gano omukyala n’aganywa.\nKino kiyambako omukyala okubeera n’ebbugumu era ng’omusajja wakutuukirako obeera bulungi ddala Rehema Namyalo ow’e Najjanankumbi agattako nti omukyala okunyumirwa akaboozi yandibadde nga yettanira n’olunyereketo ng’alugasseemu olutungotungo.\nBino asobola okubikolamu ensaano n’agiteeka ku caayi oba n’agimansira mu mmere. Nyanja agattako nti mu birala omukyala by’asobola okweyambisa mu kulwanyisa embeera eno kuliko; ekifa bakazi nga kino kirongoosa enseke, musota taluma aleeta ssuppu, kafumitabagenda aleeta ebbugumu wamu ne ssupu.\nEnnyonyi esse 189


Bukedde Online - DPC bamukyusizza lwa kugaana kuyimbula bazigu\nDPC bamukyusizza lwa kugaana kuyimbula bazigu\nAba bodaboda abakola ekiro mwegendereze abasaabaze\nAbafumbo beekobaanye ne batta omwana\nAdded 29th January 2013\nABADDE DPC wa poliisi y’e Katwe (SP) Richard Ecega yakyusiddwa olw’ebigambibwa nti yalagiddwa bakama be okuyimbula bakanyama abateega abantu ne babasiba emiguwa ne babakuba emiggo n’okubanyagulula mu kabuga k’omu Mubaraka.\nKigambibwa nti DPC Ecega okukyusibwa kyavudde ku muduumizi wa poliisi mu Kampala South Metropolitan, Michale Mugabi okumulagira ayimbule bakanyama bano abaali bakwatiddwa n’agaana.\nEcega yategeezezza nti ekikolwa bakanyama bano kye baakola okusalako amakubo ne basiba abantu emiguwa n’okubakuba n’abamu ne baweebwa ebitanda, yali tayinza kumala gabayimbula atyo.\nEkiro ekyakeesa nga 13thJanuary,2013 ekibinja kya bakanyama nga 30 lwe baazinda akabuga ka Mubaraka e Makindye ne basiba abantu ku miguwa n’okunyagulula abantu ssente enkalu, okubbako amasimu nga kwe batadde n’okubakuba emiggo ne babaasa emitwe.\nMu baakubibwa emiggo ne baddusibwa mu malwaaliro nga bataawa, kwaliko n’abavubuka ba Paakingi ya Sun Frontier. Abalala bakyatambulira ku miggo.\nBakanyama okwali: Kassim Masembe eyeeyita owa “State House”, Vincent Talemwa, Gilbert Mujuni, Geoffrey Katumba, Juma Ssenyonga, Brian Ssentongo, Sulaiman Ssemwogerere, Michael Nsambu, Hassan Bizimana ne Sulaiman Bukenya be baakwatibwa.\nEkifo kya DPC, kyajjuziddwamu (SP) Patrick Issamat eyatandise okukakalabya emirimu gye ate Ecega tannamanyika wa w’ali.\nDPC w''e Katwe akyusiddwa lwa\nBookeza enju 2


Gavumenti by'egenda okukola okutumbula eby...\nPOLIISI ekkirizza okuva mu maka ga Kyagulanyi wabula n'etegeeza nti yaakusigala ng'emutambulizaako amaaso. Omwogezi wa poliisi, Fred Enanga yagambye nti, bagenda baakusigala nga bamutaddeko eriiso ejjogi era singa anaakwatibwa mu kikolwa ekimenya amateeka, waakuvunaanibwa.\nBalooya ba Kyagulanyi, George Musisi (ku kkono) ne Fredrick Robert, muganda wa Kyagulanyi, Fred Sentamu Nyanzi (wakati), omuwandiisi wa NUP, Gen. David Lewis Rubongoya, n;omwogezi wa NUP, Jowel Senyonyi (ku ddyo).\nBya ALICE NAMUTEBI POLIISI ekkirizza okuva mu maka ga Kyagulanyi wabula n'etegeeza nti yaakusigala ng'emutambulizaako amaaso. Omwogezi wa poliisi, Fred Enanga yagambye nti, bagenda baakusigala nga bamutaddeko eriiso ejjogi era singa anaakwatibwa mu kikolwa ekimenya amateeka, waakuvunaanibwa.\nPoliisi by'esazeewo ku kuva mu maka ga Kyagulanyi.\nOmulamuzi mu nsala ye, yanenyezza ebitongole by'ebyokwerinda okuggalira Kyagulanyi mu maka ge n'agamba nti, bw'aba alina omusango, bayite mu makubo amatuufu bamutwale mu kkooti. Yagasseeko nti, amaka ga Kyagulanyi si kkomera era si kaduukulu ka poliisi ssemateeka by'alambika okusibiramu abazzizza emisango n'alagira abaserikale abaateekebwayo baggyibwe ewa Kyagulanyi aweebwe eddembe lye okwetaayiza mu nsi ye.\nBannamateeka ba Kyagulanyi baalaze okutya nti, wadde kkooti ewadde ekiragiro, poliisi y'erina okukiteeka mu nkola ate nga mu kiseera kye kimu, gye bavunaana ne bagamba nti, eyinza obutavaayo. Steven Ssenkeezi omu ku bannamateeka yagambye nti, ekirina okukolebwa kutwala kiragiro kino eri abakulira eby'amateeka mu poliisi ne UPDF ssaako atwala poliisi y'e Magere okuggyawo ebyekwaso nti tebaafuna kiragiro bwe balema okukiteeka mu nkola olwo baggulweko emisango ng'abantu.\nYagambye nti poliisi okusibira Kyagulanyi awaka nga January 15, baafuna amawulire nti yalina entekateeka z'okwekalakaasa n'okwenyigira mu bikolwa ebimenya amateeka ng'okulonda kuwedde. Yayongeddeko nti, tebalina nteekateeka ya kumulemesa kutambula n'okukola emirimu gye kasita teyeenyigire mu bikolwa bya bumenyi bw'amateeka.\nAbaserikale ba poliisi n'ab'amagye bayiibwa okuva ku kkubo erikyama ewa Kyagulanyi e Magere ku Freedom Avenue okutuuka ku ggeeti y'ekikomera kya Kyagulanyi nga tebaganya muntu yenna atuukawo. Omuduumizi w'ebikwekweto bya poliisi AIGP Edward Ochom yasooka kusaba kkooti bw'eba ya kukkiriza Kyagulanyi okutambula, emuteekeko obukwaKkulizo kubanga yali ateeka obulamu bw'abantu abalala mu matigga g'okukwatibwa obulwadde bwa Corona.\nEbyabadde mu kkooti nga baleese aba Kyagulanyi\nBasajja ba Kayihura abalala 7 bavunaaniddwa kkooti y'amagye\nLwaki Eddie Mutwe bamututte mu kkooti y'amagye


Bukedde Online - Abavubuka mukomye effujjo bwe muba mwagala okugenda mu maaso- Omubaka Zaake\nAbavubuka mukomye effujjo bwe muba mwagala okugenda mu maaso- Omubaka Zaake\nOmukazi apanze abatemu bateme bba okugulu...\nOMUBAKA wa Mityana North, Francis Zaake agambye abatuuze b’e Lwengo nti ekisinde kya ‘People Power’ kimaliridde okugoba abavubuka abakola effujjo abavuddeko emivuyo gy’okwekalakaasa kibayambeko okuwangula akalulu mu mirembe.\nZaake ng’ayogera eri Bannalwengo. Ku ddyo sipiika wa Buganda Youth Council, Allan Ssebunnya ne Kizza.\n“Tetugenda kuwangula kifo kyonna singa abavubuka tetweddako mu ntalo ze tuwakula era mwerabidde nti abantu be mukoleramu effujjo ate bakugu n’okubasinga kuba buli kimu eky’okulwanyisa n’obukodyo bakirina. N’olwekyo tumaliridde okugoba buli aneenyigira mu mivuyo kuba tewali bukulembeze bunyuma ng’okuwangula akalulu mu mirembe,” omubaka Zaake bwe yategeezezza.\nOkwogera bino yasinzidde mu kuggalawo empaka z’emipiira egy’abawala n’abalenzi egyategekeddwa Hakim Kizza nga gino gyabadde ku kisaawe kya Bbaale Stadium mu kabuga k’e Kinoni ng’omupiira ogw’abalenzi gwaggweeredde mu bikonde bwatyo Kizza n’ayimiriza omupiira guno okutuusa ku Lwokusatu lwa wiiki eno.\nZaake yasabye abakulembeze okusakira ebitundu byabwe n’okubiteeseza omuli n’okutumbula ebitone by’abavubuka baleme okubagawo amateeka aganyigiriza eddembe ly’omuntu nga bweguli ku minisita Kiwanda ayagala okutumbula ebitone by’obubina bw’abakyala mu ggwanga ekintu eky’obuswavu.\nSipiika wa Buganda Youth Council, Allan Mayanja Ssebunnya yasabye abavubuka okukomya okulowooleza mu byobufuzi nti bagenze kufuna mirimu n’abalabula okugenda mu byobufuzi n’ekigendererwa ky’okuweereza abantu.\nMayanja naye yalabudde abavubuka okukomya effujjo eribaviiriddeko obulemu n’amaka gaabwe okusasika n’abasaba okukikomya basobole okweyagalira mu buvubuka bwabwe.\nAbalala abaabaddewo ku mpaka zino kwabaddeko Francis Kizito owa Lubaga North, Batemyetto n’abalala.\nOmunigeria Wizkid afuukudde abadigize...\nAbantu beeyiye ku Airstrip e Kololo mu kivvulu ky'Omunigeria Wizkid, mu kivvulu ekyatuumiddwa #DirtyDecember Ba...


Bukedde Online - Nakalema ayogedde ebimusoomooza mu lutalo lw'enguzi\nAb'akatale k'e Wandegeya balemesezza minis...\nNakalema ng’ali ne Ndyanabo ku ofiisi za Vision Group.\nAKAKIIKO akalwanyisa enguzi mu maka g'obwa Pulezidenti kalaze bye katuuseeko mu myaka ebiri okuva lwe kaatandikibwawo mu December 2018. Lt. Col. Edith Nakalema akulira akakiiko kano, yagambye nti, baakakola ku misango 60,000, baakakwata abantu 248 nga ku bano 24 gyabasinga ne baweebwa ekibonerezo.\nYagambye nti, abakozi ba gavumenti 185 baayimirizibwa ku mirimu n'omusala gwabwe ne gusalibwa ebitundu 50 ku 100 era mu myaka ebiri, basobodde okunoonyereza ku misango egyekuusa ku ssente gya buwumbi 256.\nNakalema eggulo yakyalidde kkampuni ya Vision Group efulumya ne Bukedde n'agamba nti, mu myaka ebiri basobodde okutaasa obuwumbi 24 n'obukadde 520 ezaali zibbiddwa ne zizzibwa mu Gavumenti n'okukomyawo abawala 500 abaali baatwalibwa mu mawanga ga Buwarabu.\nEndala yagambye nti, waliwo obuwumbi busatu n'obukadde 600 ezaali ez'okuliyirira abantu ku mwalo gw'e Bukasa, obuwumbi bubiri n'obukadde 200 ezaali zibbiddwa mu NAGRC, akawumbi kamu n'obukadde 400 ezaali zibbiddwa kkampuni ezitwala abantu ebweru, obukadde 700 ezaali zibbiddwa mu kakiiko k'ebyemizannyo n'obukadde 120 ezaali zibbiddwa e Jinja.\nMu kukola emirimu gyabwe, Nakalema yagambye nti basanze okusoomoozebwa olw'abantu ababasalako ebigambo n'okubasiiga erinnya ebbi n'ababaloopera ate ne batagenda mu kkooti kuwa bujulizi.\nNakalema yasiimye kkampuni ya Vision Group n'emikutu gy'amawulire okuwagira okulwanyisa obuli bw'enguzi mu ggwanga n'asiima pulogulaamu ‘FFayiro ku Mmeeza' eragibwa ku Bukedde TV n'agamba nti, eyambye kinene okulwanirira omuntu wa wansi.\nEnsisinkano yeetabiddwamu abakozi ba Vision Group abaakulembeddwa omukuhhanya ow'oku ntikko Barbra Kaija, Felix Osike, omukuhhaanya wa Bukedde Geoffrey Kulubya, David Mukholi, Hellen Mukiibi n'oluvannyuma ne beegattibwako amyuka akulira kkampuni ya Vision Group Gervase Ndyanabo.\nAbakozi abalala baabadde bagoberera ebigenda mu maaso nga bakozesa tekinologiya wa kompyuta wa ‘Teams.'


Bukedde Online - Emiggo, omwengen'enjaga byangoba ku musajja\nEmiggo, omwengen'enjaga byangoba ku musajja\nSikyalina budde bwa mukyala wange\nOmuwala nnamuvaako nga tampa budde\nABAZADDE abasindikiriza abaana baabwe mu bufumbo bayigire kunze.Olunnaku mmange lwe yansindiikiriza mu bufumbo ndifa ndulojja. Nze Event Nayituliki nga nnina emyaka18.\nNnafumbiriganwa ne baze nga nnina emyaka 17 wabula abeewabwe w'omusajja nnabalimba nti mpeza emyaka 18.\nKino bakadde bange tebaakikola nga beeyagalidde wabula baanyigirizibwa olw'ebigambo abantu bye baayogeranga nti nze nnadibira ku luggya n'ekigendererwa ky'okubakwanira abasajja baabwe.\nMu buwangwa obwaffe, abanywarwanda beewala omwana wabwe okwogerebwako ebigambo ebinene naddala omuwala nti adibidde ku luggya.\nBwe kityo bakadde bange baayanguwa okunnoonyeza omusajja gwe siryerabira obulamu bwange.\nEmbaga yange ey'okwanjula yaliwo nga July 14, 2017 era omusajja yasobola okuleeta ebintu ebitonotono omwali ne ssente enkalu 50,000/- ng'akasiimo k'abazadde.\nWadde saafumbirwa mu kawundo kakubye eddirisa naye nnatuuka ekiseera ne nnejjusa nti ssinga nnamanya nandifumbiddwa omusajja gwe njagala Omwami owange yakeeseza mu ddongo ku lunaku lwe nnasitulirako okugenda ewuwe.\nNnalowooza nti osanga kya lunaku lumu wabula yagufuula muze. Ssaayagala kubuulirako bakadde bange ebizibu bye njolekedde kwe kusalawo mbiyitiremu nnaabakyala w'ekyalo eyatuuza omwami wange ate nemba nga alugulidde ku ppata. Yandaga nti enjaga n'omwenge abinywa kyere.\nBino yagattako n'okunkaliga emiggo awatali nsonga. Yahhambanga nti ku ndongo, omwenge, enjaga n'omusajja nnondeko kimu era n'akomba ku erima nga bwatasobola kubireka lwa mukazi. Nnasibamu ebyange n'enzira ewaffe n'olubuto lwa myezi esatu nga nsuubira nti omwami wange aneekuba mu kifuba n'akyusa.\nEkyammala enviiri ku mutwe ye musajja okutumanga abantu ne bahhamba nti sseeyibaala ne gyendi asobola okunkubirayo. Bakadde bange bansaba nguminkirize mmuzaalire omwana nti osanga anankima nzireyo ewuwe.\nBwe nnamala okuzaala ne nkubira baze essimu nga mmusaba obuyambi n'ansekerera nga annangira nga bwenvuze emmotoka ey'emitto.\nMu busungu, nnagenda ku poliisi y'e Lwengo eyannyambako okukwata omusajja n'ansuubiza okumpa obuyambi bwa 28,000/- buli mwezi era poliisi n'emulagira okuzitekanga ewa nnaabakyala. Kino yakikola omulundi gumu gwokka n'okutuusa kati taddangamu kubumpeereza.\nEbyo nnalaba biri bityo ensonga kwe kuzongerayo mu kkooti e Lwengo era omulamuzi n'amulagira okumpanga 40,000/- buli mwezi.\nNdi mu kutya kuba nkimanyi omusajja yeekobaana n'abehhanda okunkubira amasimu agantiisatiisa okuntuusaako obulabe ssinga sidda wuwe kyokka obulamu bwange mbwagala.\nNsaba abawala abali mu myaka gyange bayigire ku nze, basalengawo n'amagezi bwe baba batuusizza okufumbirwa kubanga nze omusajja yansiraanya era sisuubira kuddamu kufuna ssanyu.\nEkibadde e Namboole ng'omutanda atuuse okuggalawo empaka z'amasaza\nBebe Cool agguddewo olukung'aana lw'abavubuka e Rwanda


Olubereberye 18:19,Yoswa 24:15,Olubereberye 31:19,Okuva 19:10,Okuva 19:14 LCB - Mmulonze alagire abaana be n’abantu - Bible Gateway\n19 (A)Mmulonze alagire abaana be n’abantu be abaliddawo okukwatanga ekkubo lya Mukama nga bakola eby’obutuukirivu era nga ba mazima, Mukama alyoke atuukirize ekyo kye yasuubiza Ibulayimu.”\nOlubereberye 18:19 in all translations\n15 (A)Naye bwe muba temwagala kuweereza Mukama, mulondeewo leero gwe munaaweerezanga; oba bakatonda babajjajjammwe abaali emitala w’omugga be baaweerezanga, oba bakatonda ab’Abamoli, bannannyini nsi mwe muli. Naye nze n’ennyumba yange, ffe tunaaweerezanga Mukama Katonda.”\nYoswa 24:15 in all translations\n10 (A)Mukama n’agamba Musa nti, “Genda eri abantu, obatukuze leero n’enkya. Bagambe booze engoye zaabwe,\nOkuva 19:10 in all translations\n14 Awo Musa n’ava ku lusozi n’aserengeta eri abantu, n’abatukuza ne bayoza engoye zaabwe.\nOkuva 19:14 in all translations